ETHER TSAPTER 15\nMilyones na mga Jaredita an nagkagaradan sa ralabanan--- Si Shiz asin Coriantumr pinagtiripon an bilog na mga katawohan para sa sarong mortal na pakipaglabanan--- An Espiritu nin Diyos dae na nag-eerok sa sainda--- An nasyon nin mga Jaredita dagos nang nadestroso--- Si Coriantumr sana an natada.\nAsin ini nangyaring naglipas na kan si Coriantumr narahay na kan saiyang mga lugad, siya nagpopoon na makagiromdom sa mga tataramon ni Ether na pinagtaram sa saiya.\n2 Saiyang nahiling na igwa nang nagadan sa paagi nin espada na haros mag-abot na sa duwang milyon kan saiyang mga katawohan; asin siya nagpopoon na magmundo sa saiyang puso; iyo, nagkaigwa na nin duwang milyon na nagkagaradan na makukusog na mga tawo, asin man an saindang mga agom asin an saindang mga kaarakian.\n3 Siya nagpopoon na magsorolso sa mga karaotan na saiyang nagkaginibohan; siya nagpoon na makagiromdom sa mga tataramon na pinagsabi na kan mga nguso kan gabos na mga propeta, asin siayang nasaksihan sinda na nagkaka-urutob nang gayo, sa lambang kurit; asin an saiyang kalag nagmundo asin habong magparangan.\n4 Asin ini nangyaring naglipas na siya nagsurat nin sarong surat ki Shiz, na pinagmamawot niya na saiyang palibrehon an mga katawohan, asin saiyang itatao na an kahadean nin huli sana sa kapakanan kan mga buhay nin mga katawohan.\n5 Asin ini nangyaring naglipas na kan si Shiz nagresibe kan saiyang surat siya nagsurat nin sarong surat ki Coriantumr, na kun siya magsuko kan saiyang sadire, na tanganing saiya siyang gadanon kan sadire niyang espada, saka na niya palilibrehon an mga buhay nin mga katawohan.\n6 Asin ini nangyaring naglipas na an mga katawohan dae nagsorolsol kan saindang mga kadaendatahan; asin an mga katawohan ni Coriantumr pinag-estera na magka-aranggot kontra sa mga katawohan ni Coriantumr; kun baya, an mga katawohan ni Shiz nagtao nin pakipaglabanan sa mga katawohan ni Coriantumr.\n7 Asin kan si Coriantumr nakasaksi na siya haros madadaog na siya nagdulag giraray sa atubangan kan mga katawohan ni Shiz.\n8 Asin ini nangyaring naglipas na siya nakaabot sa katubigan kan Ripliancum, na, sa paagi nin interpretasyon, sarong dakulaon, o maglalampas kan gabos; kun baya, kan sinda nakaabot sa mga katubigang ini sinda nagturugdok kan saindang mga tolda; asin si Shiz man nagturugdok kan saiyang mga tolda na harani sainda; asin kun kaya sa kinamaagahon sinda nagsarabatan sa pakipaglabanan.\n9 Asin ini nangyaring naglipas na sinda nagralabanan nin sarong grabeng gayo katinding labanan, na kun saen si Coriantumr nalugadan giraray, asin siya pinanluyahan sa kawaraan nin dugo.\n10 Asin ini nangyaring naglipas na an armada ni Coriantumr nag-atake sa mga armada ni Shiz na tanganing madaog ninda sinda; na tanganing nagkausa sainda na magdurulag sa atubangan ninda; asin sinda nagdurulag pasiring sa timog na parte, asin nagturugdok kan saindang mga tolda sa lugar na pinag-aapod na Ogath.\n11 Asin ini nangyaring naglipas na an armada ni Coriantumr nagtugdok kan saindang mga tolda sa harani kan burobukid na Ramah; asin ini idtong bukid kun saen an sakuyang ama na si Mormon pinagtago an mga rekord para sa Kagurangnan, na mga sagrado.\n12 Asin ini nangyaring naglipas na sinda nagkatiripon-tipon na magkasararo an bilog na mga katawohan sa bilog na lalawgon nin kadagaan, na dae nagkagaradan, laen pa ki Ether.\n13 Asin ini nangyaring naglipas na si Ether nasaksihan an gabos na mga kaggibohan kan mga katawohan; asin saiyang nahiling na an mga katawohan na gusto ki Coriantumr nagkatiripon-tipon na magkasararo sa armada ni Coriantumr; asin an mga katawohan na gusto ki Shiz nagkatiripon-tipon na magkasararo sa armada ni Shiz.\n14 Kun baya, sinda nag-abot sa laog nin apat na taon sa pagtitiripon-tipon na magkasararo an mga katawohan, na tangani baya sinda makakakurua gabos na yaon sa lalawgon nin kadagaan, asin na sinda puwedeng makaresibe kan gabos na kusog na ini na posible na saindang puwedeng magkakakurua.\n15 Asin ini nangyaring naglipas na kan panahon na sinda gabos nakapagtiripon-tipon nang magkasararo, an lambang saro sa armada na pinaggusto niya, kairiba an saindang mga agom asin an saindang mga kaarakian--- parehong mga lalake, mga babae asin mga kaarakian na pinag-armasan nin mga armas panggiyera, na may mga panangga, asin mga suknong sa daghan, asin panagang sa payo, asin pinagbadoan susog sa manera kan giyera--- sinda nagmartsa pa-abante an saro kontra sa saro sa pakikipaglaban; asin sinda nagralabanan sa bilog na aldaw na yan, asin daeng nakapanggana.\n16 Asin ini nangyaring naglipas na kan banggi na sinda nagkaparagal na, asin nagbaralik na sa kanya-kanyang mga kampo; asin pagkatapos na sinda nakapagpahingalo na sa saindang mga kampo sinda nag-aragrangay nin sarong kinurahaw asin sarong boses nin kapaitan para sa kawaraan kan mga nagkagaradan na mga katawohan; asin grabeng gayo an saindang mga pag-aragrangay, an saindang mga kinurahaw asin boses nin kapaitan, na saindang haros baraakon an paros sa kabulingugan.\n17 Asin ini nangyaring naglipas na sa kinaagahan sinda giraray nagduruman sa pakipaglabanan, asin dakula asin terible an aldaw na idto; daeng pagkukulang, sinda daeng nakapanggana, asin kan an banggi nag-abot giraray saindang pinagbabaak an paros kan saindang mga inagrangay, asin kan saindang mga kinurahaw, asin kan saindang mga pagmumurundo, nin huli sa kawaraan kan mga nagkagaradan nindang mga katawohan.\n18 Asin ini nangyaring naglipas na si Coriantumr nagsurat giraray nin sarong surat ki Shiz, nagmamawot na dae na siya mag-atake giraray sa pakikipaglabanan, pero saiya nang kuahon an kahadean, asin palibrehon na an mga buhay nin mga katawohan.\n19 Pero hilnga, an Espiritu nin Kagurangnan nag-untok na sa pakipag-iba sainda, asin si Satanas nagkaigwa nin bilog na kapangyarihan na mangingibabaw sa mga puso nin mga katawohan; nin huli ta sinda pinagpatunod na sa katagasan kan saindang mga puso, asin sa kabilugan kan saindang mga isip na tangani sinda puwedeng magkaderestroso; kun baya sinda nagpaduman na giraray sa pakikipaglabanan.\n20 Asin ini nangyaring naglipas na sinda nagralaban sa bilog na aldaw na idto, asin kun banggi sinda nakakatururog kairiba an saindang mga espada.\n21 Asin sa kinaagahan sinda nakikipaglabanan magin sagkod na an banggi mag-abot.\n22 Asin kun an banggi mag-abot na sinda nagkakabururat sa kaanggutan, na magin arog sa sarong tawo na naburat sa arak; asin sinda nakatururog giraray kairiba kan saindang mga espada.\n23 Asin sa kinaagahan sinda nakikipaglabanan giraray; asin kan an banggi nag-abot na sinda gabos nagkaturumba sa paagi nin espada laen lang sa singkuwenta asin duwang katawohan ni Coriantumr, asin saisenta asin siyam na mga katawohan ni Shiz.\n24 Asin ini nangyaring naglipas na sinda natururog kairiba an saindang mga espada sa bangging idto, asin sa kinaagahan sinda nakikipaglabanan giraray, asin sinda nagralabanan sa saindang kusog kan saindang mga espada asin kan saindang mga panangga, sa bilog na aldaw na idto.\n25 Asin kan an banggi nag-abot igwa na sanang trenta asin duwang mga katawohan si Shiz, asin beynte asin pitong mga katawohan si Coriantumr.\n26 Asin ini nangyaring naglipas na sinda nagkarakan asin nagtururog, asin nag-aandam para sa kagadanan ninda sa kinaagahan. Asin sinda darakula asin makukusog na mga tawo arog sa kusog nin mga tawo.\n27 Asin ini nangyaring naglipas na sinda nagralaban-laban sa laog nin tulong oras, asin sinda pinagpanruluyahan sa kawaraan nin dugo.\n28 Asin ini nangyaring naglipas na kan an mga katawohan ni Coriantumr nakapagresibe nin awad-awad na kusog na tanganing sinda puwedeng makapaglakaw, sinda kuta na madurulag na para sa saindang mga buhay; pero hilnga, si Shiz nagtindog, asin man an saiyang mga tawo, asin siya nanumpa sa saiyang kaanggutan na saiyang gagadanon si Coriantumr o siya mapapara sa paagi nin espada.\n29 Kun baya, saiyang pinagralamag sinda, asin sa kinaagahan saiyang nagka-arabutan sinda; asin sinda nagralabanan giraray sa paagi nin espada. Asin ini nangyaring naglipas na kan sinda gabos nagkaturumba na sa paagi nin espada, laen lang kina Coriantumr asin Shiz, hilnga si Shiz pinanluyahan na sa kawaraan nin dugo.\n30 Asin ini nangyaring naglipas na kan si Coriantumr pinagbingat na an saiyang espada, na siya nagpahingalo nin kadikit, saiyang pinagtagpas an payo ni Shiz.\n31 Asin ini nangyaring naglipas na pagkatapos na saiyang tagpason an payo ni Shiz, na si Shiz pinagtaas an saiyang kamot asin nagbagsak; asin pagkatapos kaini siya nagpirit na maghangos, siya nagadan.\n32 Asin ini nangyaring naglipas na si Coriantumr natumba sa daga, asin nagin arog baga na siya mayo nang buhay.\n33 Asin an Kagurangnan nagtaram ki Ether, asin nagsabi sa saiya: Lakaw. Asin siya naglakawm, asin nasaksihan na an mga tataramon nin Kagurangnan an gabos nagka-urutob na; asin siya nagtapos kan saiyang rekord; (asin an sarong mananggatuson na parte ako dae na nagsurat asin saiyang pinagtago na an mga ini na arog sa manera na an mga katawohan ni Limhi na nakanagbo kaini.\n34 Ngonian an mga huring tataramon na pinagsurat ni Ether iyo an mga ini: Maski na an Kagurangnan nagmawot na ako magin translado, o na ako nagtugot sa kawamotan nin Kagurangnan sa laman, di bale na, kun ini iyo na ako makaligtas sa kahadean nin Diyos. Amen.\n# posted by Unknown @ 7/15/2006 08:48:00 AM\nETHER TSAPTER 13\nSi Ether nagtataram nin sarong Bagong Jerusalem na itutugdok sa Amerika sa paagi kan banhi ni Joseph--- Siya nagpopropesiya, pinagsisikwal, nagsusurat nin kasaysayan kan mga Jaredita, asin pinaghula an kapahamakan kan mga Jaredita--- An giyera nagkalat sa bilog na kadagaan.\nAsin ngonian ako, si Moroni, nagpapadagos sa pagtapos kan sakuyang talaan manungod sa kapahamakan nin mga katawohan na sainda ako padagos na nagsusurat.\n2 Nin huli ta hilnga, saindang pinagsisikwal an gabos na mga tataramon ni Ether; nin huli ta siya tunay na nagtataram sainda kan gabos na mga bagay, magpoon pa sa kapinunan nin tawo; asin na pagkatapos na an tubig naghupa na gikan sa lalawgon kaining kadagaan ini nagin piling kadagaan na labaw pa sa iba pang kadagaan, sarong piniling kadagaan nin Kagurangnan; kun baya an Kagurangnan nagmamawot na an gabos na mga tawo dapat na magsirbe saiya na tanganing iyo an mag-eerok sa lalawgon kaini;\n3 Asin ta iyo ini an bagong lugar kan Bagong Jerusalem, na nagbababa paluwas sa langit, asin iyo an banal na sanktuwaryo nin Kagurangnan.\n4 Hilnga, si Ether nakahiling kan mga aldaw ni Cristo, asin siya nagtaram mapanungod sa sarong Bagong Jerusalem kaining kadagaan.\n5 Asin siya man nagtataram mapanungod sa harong nin Israel, asin sa Jerusalem kun saen si Lehi naggikan--- pagkatapos na ini pagdestrosohon ini patitindugon giraray, sarong banal na siyudad para sa Kagurangnan; kun baya, ini dae bakong gayo an bakong gayo an bagong Jerusalem nin huli ta ini iyo an nasa panahong luma; pero ini dapat na pagpatindugon giraray, asin magin sarong banal na siyudad nin Kagurangnan; asin ini itutugdok para sa harong nin Israel---\n6 Asin ta sarong Bagong Jerusalem dapat na itutugdok kaining kadagaan, para sa katadaan kan banhi ni Joseph, nin huli sa mga bagay na ini nagkaigwa nin sarong tipo.\n7 Nin huli ta si Joseph an nagdara kan saiyang ama duman sa kadagaan nin Ehipto, magin sagkod na siya nagadan duman; kun baya, an Kagurangnan nagdara nin sarong katadaaan kan banhi ni Joseph paluwas sa kadagaan nin Jerusalem, na tanganing siya magin pano nin pagkaherak sa banhi ni Joseph na tanganing sinda dae mapara, magin arog na siya pano nin pagkaherak sa ama ni Joseph na tanganing siya dae dapat na mapara.\n8 Kun baya, an katadaan kan harong ni Joseph itutugdok sa kadagaan na ini; asin ini magigin sarong kadagaan na saindang kamanahan; asin sinda magtutugdok nin sarong banal na siyudad para sa Kagurangnan, na arog kaidtong Jerusalem sa luma; asin sinda dae na nanggad mariribongan, sagkod na an katapusan mag-abot sa panahon na an kinaban maglipas na.\n9 Asin magkakaigwa nin bagong langitnon asin sarong bagong kinaban; asin sinda magigin arog kaidto sa luma lane lang ta an luma naglipas na, asin an gabos na mga bagay nagin bago na.\n10 Asin pagkasunod maabot an Bagong Jerusalem; asin paladan sinda na nag-eerok dyan, nin huli ta sinda iyo an mga tawo na an mga bado mapuputi sa paagi kan dugo nin Kordero; asin sinda iyo an kabilang sa pag-iriba nin katadaan kan banhi ni Joseph, na yaon sa harong nin Israel.\n11 Asin pagkasunod uya man maabot an Jerusalem kan luma; asin an mga namamanwaan kaini, paladan sinda, nin huli ta sinda pinaghugasan na nin dugo kan Kordero; asin sinda iyo an mga pinagkaralat asin pinagtipong magkasararo gikan sa apat na kuwarto nin kinaban, asin gikan sa mga norteng banwaan, asin mga kaparte sa kautuban kan tipan na an Diyos iyo an naghimo sa saindang ama, Si Abraham.\n12 Asin sa panahon na an mga bagay na ini mag-abot, ini nagdadara na mangyari an kasuratan na nagsasabi, yan sinda na iyo an nagka-erenot, iyo sinda an magkahururi; asin yan sinda na nagkahururi, iyo an magigin enot.\n13 Asin ako magsusurat pa kuta na nin kadakul, pero ako pinagbawalan; pero dakula asin makangangalas an mga propesiya ni Ether; pero sinda naghuhuna saiya na mayong kamugtakan, asin siya pinagsisikwal paluwas; asin siya nagtatago kan saiyang sadire sa kuweba nin sarong gapo kun aldaw, asin sa pagkabanggi siya nagluluwas asin pinaghihiling an mga bagay na mag-aabot sa mga katawohan.\n14 Asin habang siya nag-eerok sa kuweba nin sarong gapo siya naghimo sa katadaan pa kaining rekord, habang pinaghihiling an mga kapahamakan na nag-aabot sa mga katawohan, sa pagkabanggi.\n15 Asin ini nangyaring naglipas na sa kaparehong taon na siya pinagsirikwal paluwas gikan sa pag-iriba nin mga katawohan nagkaigwa nin pagpopoon nin sarong dakulang giyera sa pag-iriba nin mga katawohan, nin huli ta nagkaigwa nin kadakul na nag-aralsa, na mga darakulang tawo, asin nagmamawot na destrosohon si Coriantumr sa paagi kan saindang sikretong mga plano nin karigsokan, na kun saen ini pinagtaram na.\n16 Asin ngonian si Coriantumr, na nag-adal, kan saiyang sadire, kan gabos na mga arte nin pakikigiyera asin kan gabos na mga padaya nin kinaban, kun baya siya nagtao nin pakigiyera sa sainda na nagmamawot na destrosohon siya.\n17 Pero siya dae nagsosolsol, ni an saiyang mga magagayon na akeng lalake ni an mga akeng babae; ni an magagayon na akeng lalake asin mga babae ni Cohor; ni an mga magagayon na akeng lalake asin mga babae ni Corihor; asin sa kapinunan, mayong magagayon na mga akeng lalake asin mga babae na yaon sa lalawgon kaining bilog na kinaban na nagsosolsol kan saindang mga kasalanan.\n18 Kun baya, ini nangyaring naglipas na sa enot na taon na si Ether nag-eerok sa kuweba nin sarong gapo, nagkaigwa nin kadakul na mga katawohan an nagkagaradan na sa paagi nin espada nin mga tawong may sikretong kumbinasyon, nakipaglaban kontra ki Coriantumr na tanganing sainda ng maagaw an kahadean.\n19 Asin ini nangyaring naglipas na an mga akeng lalake ni Coriatumr nakipaglaban na gayo asin nagkaduruguan na gayo.\n20 Asin sa ikaduwang taon an tataramon nin Kagurangnan nag-abot ki Ether, na siya dapat na magduman asin magpropesiya ki Coriantumr na, kun siya magsosolsol, asin an bilog niyang pagharongon, an Kagurangnan iyo an magtatao sa saiya kan saiyang kahadean asin ililigtas an mga katawohan---\n21 Ta kun dae sinda madedestroso, asin an bilog niyang pagharongon laen lang sa saiya. Asin siya dapat na mabubuhay sana tanganing mahiling an kautuban kan mga propesiya na pinagtaram na mapanungod sa ibang mga katawoha na magreresibe sa kadagaan bilang saindang kamanahan; asin si Coriantumr makapagresibe nin sarong lubong sa paagi ninda; asin an lambang kalag madedestroso laen lang ki Coriantumr.\n22 Asin ini nangyaring naglipas na si Coriantumr dae nagsosolsol, ni an saiyang pagharongon, ni an mga katawohan; asin an mga giyera dae nag-uuntok; asin sinda nagmawot na gadanon ni Ether, pero siya nagdulag gikan sa atubangan ninda asin nakapagtago giraray sa kuweba kan gapo.\n23 Asin ini nangyaring naglipas na nagrebelde si Shared, asin siya man nakipaggiyera ki Coriantumr; asin saiyang nadaog siya, na tangani baya na sa ikatulong taon saiya siyang pinagdara sa pagkasakop.\n24 Asin an mga akeng lalake ni Coriantumr, sa ikaapat na taon, pinagdaog si Shared, asin nabawi giraray an kahadean para sa saindang ama.\n25 Ngonian nagkaigwa nin pagpopoon nin sarong giyera sa bilog na lalawgon nin kinaban, an lambang tawo kairiba an saiyang pangkat nakikipaglaban sa kiisay man na ginugusto niya.\n26 Asin nagkaigwa nin mga tulisan, asin sa kapinuhan, an gabos na manera nin karigsokan sa bilog na lalawgon nin kadagaan.\n27 Asin ini nangyaring naglipas na si Coriantumr grabeng gayo an kaanggutan ki Shared, asin siya nag-atake saiya kairiba an saiyang armada sa pakikipaglaban; asin sinda nagkahirilingan na may mapung-ot na kaanggutan, asin sinda naglabanan sa lambak nin Gilgal; asin an giyera nagin grabeng gayo kainit.\n28 Asin ini nangyaring naglipas na si Shared nakipaglaban kontra saiya sa laog nin tulong aldaw. Asin ini nangyaring naglipas na si Coriantumr an nagdaog saiya, asin pinaglamag siya sagkod na makaabot sa mga kapatagan nin Heshlon.\n29 Asin ini nangyaring naglipas na si Shared nagtao giraray saiya nin pakipaglaban sa may kapatagan; asin hilnga, saiyang pinagdaog si Coriantumr, asin napa-atras siya pabalik giraray sa lambak nin Gilgal.\n30 Asin si Coriantumr nagtao ki Shared nin pakipaglaban giraray sa may lambak nin Gilgal, na kun saen saiyang dinaog si Shared asin ginadan niya.\n31 Asin si Shared pinaglugadan si Coriantumr sa saiyang hita, na tanganing siya dae na naka-iba tanganing makilaban giraray sa laog nin duwang taon, na sa panahon na ini an gabos na mga katawohan sa lalawgon nin kadagaan nagparapabulos nin dugo, asin mayo ni sarong makapagpugol sainda.\n# posted by Unknown @ 7/14/2006 08:18:00 AM\nETHER TSAPTER 10\nSarong hade nagpamahala kasunod kan kada saro--- An ibang mga hade matatanos; an iba man mararaot--- Kan an pagkamatanos iyo an naghahade, an mga katawohan bendisyunado asin nag-arasenso sa paagi nin Kagurangnan.\nAsin ini nangyaring naglipas na si Shez, na sarong mako-apo ni Heth--- nin huli ta si Hetth napara na kan taggutom, asin an bilog niyang pagharongon laen lang ki Shez--- kun baya, si Shez iyo an nagpoon giraray na bilugon an sarong nagkapururak na mga katawohan.\n2 Asin ini nangyaring naglipas na si Shez nakagiromdom sa kapahamakan kan saiyang mga ama, asin siya nagbilog nin sarong matanos na kahadean; nin huli ta saiyang nagiromdoman kun ano an ginibo nin Kagurangnan sa pagdara ki Jared asin an saiyang tugang na lalake sa pagbalyo sa katubigan; asin siya naglakaw sa mga dalan nin Kagurangnan; asin siya nagkaigwa nin mga akeng lalake asin babae.\n3 Asin an saiyang pinakamatuang lalake, na an pangaran iyo si Shez, nagrebelde kontra saiya; daeng pagkukulang, si Shez hinampak sa paagi nin kamot kan tulisan, nin huli sa saiyang sobrang kayamanan, na nagdara nin katuninongan giraray sa saiyang ama.\n4 Asin ini nangyaring naglipas na an saiyang ama nagturugdok nin kadakul na mga siyudad sa lalawgon nin kadagaan, asin an mga katawohan nagpopoon giraray na magkakalat sa bilog na lalawgon nin kadagaan. Asin si Shez nabuhay nin sobra kahaloy sa kagurangan nin edad; asin siya nagka-ake pa ki Riplakish. Asin siya nagadan, asin si Riplakish naghade bilang saiyang karibay.\n5 Asin ini nangyaring naglipas na si Riplakish dae naggibo nin bagay na tama sa paghiling nin Kagurangnan, nin huli ta siya may kadakul na mga agom asin mga kabit, asin nag-atang sa mga abaga nin mga tawo nin magabat na pagsusunudon; iyo, saiya sindang pinagbuwisan nin magabaton na buwis; asin sa paagi kan mga buwis siya nagpatugdok nin kadakul na haluwagon na mga pagharongon.\n6 Asin siya nagtugdok para saiya nin sarong grabe kagayon na trono; asin siya nagpatugdok nin kadakul na mga prisohan, asin an siisay man na dae nagsusunod sa pagbuwis saiyang pinagkukunkon palaog sa prisohan; asin an siisay man na dae nagbabayad nin buwis saiyang pinagkukunkon palaog sa prisohan; asin siya nagkausa na sinda padagos na magtatrabaho para sa saindang mga pangangaipo; asin an siisay man na habong magtrabaho saiyang pinagkausang paggagaradanon.\n7 Kun baya siya nagkaigwa kan gabos niya magagayon na trabaho, iyo, maski na ngani an saiyang mapipinong bulawan saiyang pinagkausang bilugon sa laog nin prisohan. Asin ini nangyaring naglipas na saiyang pinasakitan an mga katawohan kan saiyang mga kalaswaan asin mga abominasyon.\n8 Asin kan siya naghade sa laog nin kuwarenta asin duwang taon an mga katawohan napukaw na magrebelde kontra saiya; asin nagkaigwa nin giyera giraray sa kadagaan, na tanganing si Riplakish nagadan, asin an saiyang mga lahi pinagpaharale paluwas sa kadagaan.\n9 Asin ini nangyaring naglipas pagkatapos nin kadakul na mga taon, si Morianton (siya bilang sarong kamako-apoan ni Riplakish) nagtipon na magkasararo nin sarong armada nin mga sinirikwal, asin nag-atake asin nagtao nin pakigiyera sa mga katawohan; asin siya nakapanggana nin kapangyarihan na mangingibabaw sa kadakul na mga siyudad; asin an giyera naging grabeng gayo kalala, asin naghaloy sa laog nin kadakul na mga taon; asin siya nakagana nin kapangyarihan na mangingibabaw sa bilog na kadagaan, asin pinagpamugtak an saiyang sadire bilang hade kan bilog na kadagaan.\n10 Asin pagkatapos na saiyang maipamugtak an saiyang sadire bilang hade pinagpapundo na niya an pagabat sa mga katawohan, na sa arog na paagi siya nakagana nin pabor sa mga mata kan mga katawohan, asin saindang pinagnombraran siya na magin an saindang hade.\n11 Asin saiyang ginibo an hustisya sa mga katawohan, pero bako sa saiyang sadire nin huli kan saiyang kadakul na mga kalaswaan; kun baya siya pinagputol gikan sa presensiya nin Kagurangnan.\n12 Asin ini nangyaring naglipas na si Morianton nagturugdok nin kadakul na mga siyudad, asin an mga katawohan nagin sobra an kayamanan sa irarom kan saiyang pamamahala, pareho sa mga pagharongon, asin sa bulawan asin plata, asin sa pagtatanom nin mga butil, asin sa mga karnero, asin mga kabakahan, asin iba pang mga bagay na pinagbalik sa sainda.\n13 Asin si Morianton nabuhay sa grabe kasobrang edad, asin siya nagkaigwa nin ake na si Kim; asin si Kim naghade bilang karibay kan saiyang ama; asin siya naghade nin walong taon, asin an saiyang ama nagadan. Asin ini nangyaring naglipas na si Kim dae naghade sa katanosan, kun baya siya dae pinagpaboran nin Kagurangnan.\n14 Asin an saiyang tugang na lalake nag-alsa sa pagrebelde kontra sa saiya, sa paaging ini saiyang pinagdara siya pasiring sa pagkasakop; asin sa saiyang pagkagurang siya nagkaigwang ake na si Levi; asin siya nagadan.\n15 Asin ini nangyaring naglipas na si Levi nagsirbe sa laog nin pagkasakop pagkatapos kan pagkagadan kan saiyang ama, sa laog nin kuwarenta asin duwang taon. Asin siya nakigiyera laban sa hade nin kadagaan, sa paaging ini saiyang naagaw sa sadire niya an kahadean.\n16 Asin pagkatapos na siya nakakua sa sadire nya nin kahadean siya naggibo kan bagay na tama sa paghiling nin Kagurangnan; asin an mga katawohan nag-asenso sa kadagaan; asin siya nabuhay sa sarong marhay na pagkagurang, asin nagkaigwa nin mga akeng lalake asin mga babae, asin siya man nagkaigwa nin akeng si Corom, na iyo an saiyang pinagngaranan na hade bilang saiyang karibay.\n17 Asin ini nangyaring naglipas na si Corom naggibo nin bagay na marhay sa paghiling nin Kagurangnan sa bilog niyang mga aldaw; asin siya nagkaigwa nin mga akeng lalake asin mga babae; asin pagkatapos na siya nakahiling nin kadakul na mga aldaw siya nagadan, nagin arog sa kamugtakan kan iba sa kinaban; asin si Kish naghade bilang saiyang karibay.\n18 Asin ini nangyaring naglipas na si Kish nagadan man, asin si Lib naghade bilang saiyang karibay.\n19 Asin ini nangyaring naglipas na si Lib man naggibo nin bagay na marhay sa paghiling nin Kagurangnan. Asin sa mga aldaw ni Lib an mga makamandag na mga halas nagkaderestroso. Kun baya sinda nagpaduman sa kadagaan sa timog na parte, sa paghanap nin pagkakan para sa mga katawohan nin kadagaan, nin huli ta an kadagaan nakukunupan nin mga hayop sa mga kagubatan. Asin si Lib mismo nagin sarong matibayon na parahanap-pagkakan.\n20 Asin sinda nagtugdok nin sarong dakulaon na siyudad sa may hayakpit na liog nin kadagaan, sa may lugar kun saen an dagat yaon sa tahaw nin kadagaan.\n21 Asin saindang pinagpreserba an kadagaan sa may timog na parte para magin sarong kadawagan, tanganing makakua nin pagkakan. Asin an bilog na lalawgon nin kadagaan sa may norteng parte napano nin mga namamanwaan.\n22 Asin sinda grabeng gayo kahigos, asin sinda nagbabakal asin nagpapabakal asin nagtatawadan sa lambang saro sa saro, na tangani sinda puwedeng makakua nin ganada.\n23 Asin sinda naggigibo nin gabos na manera nin lansang, asin sinda naghihimo nin mga bulawan, asin plata, asin bakal, asin bronse, asin gabos na manera nin mga metal; asin saindang pinagkakalot ini gikan sa daga; kun baya, sinda nagkakalot paitaas nin darakulang umbok nin daga tanganing makakua nin lansang, nin bulawan, asin kan plata, asin kan bakal, asin nin bronse. Asin sinda naggibo nin gabos na manera nin pinong trabaho.\n24 Asin sinda igwa nin mga sida, asin pinong tingtingon nin lino; asin sinda naggigibo nin gabos na manera nin yamit, na tanganing mabadoan an saindang mga sadire gikan sa saindang kahubaan.\n25 Asin naggigibo nin gabos na manera nin pambungkal nin daga, pareho sa pagbungkal asin sa pagsabwag, sa pag-ani asin sa pagkalot, asin man sa paggiginik.\n26 Asin sinda naggigibo nin gabos na manera nin kagamitan na saindang ginagamit para sa saindang mga hayupan.\n27 Asin sinda naggigibo nin gabos na manera nin armas panggiyera. Asin sinda naggigibo nin gabos na manera nin trabaho na may grabeng gayo kakuryusong kaggibohan.\n28 Asin dae pa nagkaigwa nin sarong mga katawohan na mas kapaladan kesa sainda, asin mas pang pinag-asenso sa paagi nin kamot nin Kagurangnan. Asin sinda yaon sa kadagaan na pinili labaw pa sa gabos na mga kadagaan, nin huli ta an Kagurangnan iyo an nagtaram kaini.\n29 Asin ini nangyaring naglipas na si Lib nabuhay nin kadakul na mga taon, asin nagkaigwang mga akeng lalake asin mga babae; siya nagkaigwang akeng si Hearthom.\n30 Asin ini nangyaring naglipas na si Hearthom naghade bilang karibay kan saiyang ama. Asin kan si Hearthom naghade nin beynte asin apat na taon, hilnga, an kahadean pinag-agaw sa saiya. Asin sya nagsirbe nin kadakul na mga taon sa pagkasakop, iyo, magin sagkod sa bilog na katadaan kan saiyang mga aldaw.\n31 Asin siya nagkaigwang ake na si Heth, asin si Heth namuhay sa pagkasakop sa bilog niyang mga aldaw. Asin si Heth nagkaigwa nin akeng si Aaron, asin si Aaron namuhay sa pagkasakop sa bilog niyang mga aldaw; asin siya nagkaigwa nin ake na si Amnigaddah, asin si Amnigaddah man nag-eerok sa pagkasakop sa bilog niyang mga aldaw; asin siya nagkaigwa nin akeng si Coriantum, asin si Coriantum naki-erok sa pagkasakop sa bilog niyang mga aldaw; asin siya nagkaigwang ake na si Com.\n32 Asin ini nangyaring naglipas na si Com nakapag-agyat paharayo nin kabangaan kan kahadean. Asin siya naghade sa kabangaan kan kahadean nin kuwarenta asin duwang taon; asin siya nakipaggiyera kontra sa hade, Amgid, asin sinda nagralaban sa laog nin kadakul na mga taon, na sa panahon na idto si Com an nanggana nin kapangyarihan na nangingibabaw ki Amgid, asin naagaw an kapangyarihan na nangingibabaw sa katadaan pa nin kahadean.\n33 Asin sa mga aldaw nin Com nagpopoon na man na magkaigwa nin mga tulisan sa kadagaan; asin pinag-adaptar an lumang mga plano kaidto, asin nagpamahala nin panunumpa sa manera kan mga panahon, asin nagmawot na destrosohon giraray an kahadean.\n34 Ngonian si Com nakipaglaban na gayo kontra sainda; daeng pagkukulang, siya dae nakatagal laban sainda.\n# posted by Unknown @ 7/12/2006 09:32:00 AM\nETHER TSAPTER 9\nAn kahadean naglipas gikan sa saro pasiring sa saro sa paagi nin kamako-apoan asin intriga asin panggagadan--- Si Emer nahiling an Ake nin katanosan--- Kadakul na mga propeta nagkukurahaw nin pagsosolsol--- Sarong taggutom asin makamandag na mga halas iyo an nagin salot sa mga katawohan.\nAsin ngonian ako, si Moroni, nagpadagos sa sakuyang pagrekord. Kun kaya, hilnga, ini nangyaring naglipas na nin huli sa mga sikretong kumbinasyon ni Akish asin kan saiyang mga amigo, hilnga, saindang naagaw an kahadean ni Omer.\n2 Daeng pagkukulang, na an Kagurangnan nagin maheherakong gayo ki Omer, asin man sa saiyang mga akeng lalake asin sa saiyang mga kadaragahan na dae naghangad kan saiyang kapahamakan.\n3 Asin an Kagurangnan nagpatanid ki Omer sa pangiturugan na dapat siyang maghale sa kadagaan; kun baya si Omer naghale paluwas sa kadagaan kairiba an saiyang pamilya, asin naglakbay nin kadakul na mga aldaw, asin nakaabot asin nag-agi sa burobukid nin Shim, asin nakaabot sa lugar kun saen an mga Nephita nagkaderestroso, asin magpoon duman pasirangan, asin nakaabot sa sarong lugar na pinag-apud na Ablom, sa may baybayon, asin duman nagtugdok siya kan saiyang tolda, asin man an saiyang mga akeng lalake asin an saiyang mga akeng babae, asin an bilog niyang pagharongon, laen lang kina Jared asin an saiyang pamilya.\n4 Asin ini nangyaring naglipas na si Jared pinagngaranan na magin hade na mangingibabaw sa mga katawohan sa paagi kan mga kamot nin karigsokan; asin saiyang itinao ki Akish an saiyang daragang ake na agomon.\n5 Asin ini nangyaring naglipas na si Akish nagmawot na bawian nin buhay an saiyang panugangan na lalake; asin siya nagdulok sa mga tawo na saiyang pinagpasumpa sa paagi nin panunumpa kan mga panahon, asin saindang nakua an payo kan saiyang panugangan na lalake, habang siya nakatukaw sa saiyang trono, na naki-atubang sa saiyang mga katawohan.\n6 Nin huli ta grabeng gayo an pagkakalat kaining marigsokon asin sikretong sosyedad na ini pinagkoraptu an mga puso kan gabos na mga katawohan; kun kaya si Jared pinaggadan habang yaon sa saiyang trono, asin si Akish an naghade bilang saiyang karibay.\n7 Asin ini nangyaring naglipas na si Akish nagpoon na magselos sa saiyang akeng lalake, kun kaya saiya siyang pinakulong sa prisohan, asin pinagkulong siya na may kadikit o mayong pagkakan sagkod na siya nagsapo nin kagadanan.\n8 Asin ngonian an tugang na lalake niya na nagsapo nin kagadanan, (asin an saiyang pangaran Nimrah) naanggot sa saiyang ama nin huli kan bagay na an saiyang ama iyo an naggibo sa saiyang tugang na lalake.\n9 Asin ini nangyaring naglipas na si Nimrah nagtipon na magkasararo an sarong sadit na bilang nin mga tawo, asin nagdurulag paluwas sa kadagaan, asin nakaabot asin naki-erok kina Omer.\n10 Asin ini nangyaring naglipas na si Akish nagkaigwa nin ibang mga akeng lalake, asin saindang ginana an mga puso nin mga katawohan, na maski na ngani na sinda nanumpa na man sa saiya na gumibo kan gabos na manera nin kadaendatahan na uyon sa saiyang pinagmamawot.\n11 Ngonian an mga katawohan ni Akish nagmamawot nin gana, magin si Akish nagmamawot nin kapangyarihan; kun baya, an mga akeng lalake ni Akish nagtao sainda nin kuwarta, na sa paaging ini saindang madara paharayo an kadakul na parte nin mga katawohan na magsunod sainda.\n12 Asin nagkaigwa nin pagpopoon nin sarong giyera sa tahaw kan mga akeng lalake ni Akish asin Akish, na nagtagal sa laog nin kadakul na mga taon, iyo, sagkod sa kapahamakan nin haros gabos na mga katawohan kan kahadean, iyo, haros gabos, laen lang sa treyntang mga kalag, asin sinda na nagdurulag na yaon sa harong ni Omer.\n13 Kun baya, si Omer naibalik man giraray sa kadagaan kan saiyang kamanahan.\n14 Asin ini nangyaring naglipas na si Omer nagpoon nang maggurang; daeng pagkukulang, sa saiyang pagkagurang siya nagkaigwa pa nin akeng lalake na si Emer; asin saiyang pinagngaranan si Emer na iyo an magigin hade na maghahade bilang saiyang karibay.\n15 Asin pagkatapos niyang pagngaranan si Emer na iyo an magigin hade saiyang nahiling an katalingkasan sa kadagaan sa laog nin duwang taon, asin siya nagadan na, na nakahiling nin grabe na gayong mga aldaw, na pano-pano nin kamondoan. Asin ini nangyaring naglipas na si Emer naghade bilang karibay niya, asin nagsunod sa mga pinagtutungtungan kan saiyang ama.\n16 Asin an Kagurangnan nagpoon giraray na haleon an sumpa sa kadagaan, asin an harong ni Emer nagpoon na mag-asensong gayo sa irarom kan paghahade ni Emer; asin sa laog nin saisiyenta asin duwang taon sinda nagin grabeng gayo kakusugon, na tangani baya sinda nagin mayamanong marhay---\n17 Habang igwa nin gabos na manera kan prutas, asin nin mga butil, asin ning mga sutla, asin nin mga pinong lino, asin nin bulawan, asin nin plata, asin mga presyosong mga bagay;\n18 Asin man gabos na manera nin mga kabakahan, arog kan lalakeng mga baka, asin palahian na mga baka, asin karnero, asin mga orig, asin mga kanding, asin man nin kadakul na iba pang mga klaseng mga hayop na makikinabangan para sa pagkakan nin tawo.\n19 Asin sinda man igwa nin mga kabayo, asin mga asno, asin nagkaigwa nin mga elepante asin mga kurilum asin mga kumom; ini gabos may kapakinabangan sa tawo, asin lalo na an mga elepante asin mga kurilum asin mga kumom.\n20 Asin kaya an Kagurangnan nagpabulos nin mga biyaya sa kadagaan na ini, na piniling labaw pa sa gabos na ibang kadagaan; asin siya nagsugo na an siisay man an magsasadire sa kadagaan dapat na pagsadirehon ini para sa Kagurangnan, o sinda dapat na pagdestrosohon sa panahon na sinda hinog na sa kadaendatahan; nin huli ta sa arog kaini, nagsasabi an Kagurangnan: Ako magpapabulos nin kapanoan kan sakuyang kaanggutan.\n21 Asin si Emer nagpasunod nin paghuhukom sa katanosan sa bilog niyang mga aldaw, asin siya nagkaigwa nin kadakul na mga akeng lalake asin mga babae; asin siya nagkaigwang ake na si Coriantum, asin saiyang pinagngaranan si Coriantum na maghade bilang saiyang karibay.\n22 Asin pagkatapos na saiyang pinagngaranan si Coriantum na maghahade bilang saiyang karibay siya namuhay pa nin apat na taon, asin siya nakahiling nin katuninongan sa kadagaan; iyo, asin saiyang nahiling an Ake nin Katanosan, asin nag-ogma asin nagpamuraway sa saiyang aldaw; asin siya nagadan sa katuninongan.\n23 Asin ini nangyaring naglipas na si Coriantum naglakaw sa mga lakad kan saiyang ama, asin nagtugdok nin kadakul na darakulang mga siyudad, asin nagpapamahala kan bagay na marahayon sa saiyang mga katawohan sa gabos niyang mga aldaw. Asin ini nangyaring naglipas na dae siya nagka-ake maski sagkod na siya gurangon nang marhay.\n24 Asin ini nangyaring naglipas na an saiyang agom nagadan, na nag-abot sa sarong gatos asin duwang taon an edad. Asin ini nangyaring naglipas na si Coriantum nagkua nin agom, sa saiyang pagkagurang, nin sarong daraga, asin nagkaigwa nin mga akeng lalake asin bagae; kun baya siya nabuhay sagkod na siya sarong gatos asin kuwarenta asin duwang taon na an edad.\n25 Asin ini nangyaring naglipas na nagkaigwa siya ake na si Com, asin si Com naghade bilang karibay niya; asin siya naghade nin kuwarenta asin siyam na taon, asin nagkaigwa siya nin ake na si Heth; asin siya man nagkaigwa nin iba pang mga akeng lalake asin babae.\n26 Asin an mga katawohan nagkaralat giraray sa bilog na lalawgon nin kadagaan, asin nagkaigwa giraray nin sobra kadakulaon na karigsokan sa lalawgon nin kadagaan, asin si Heth nagpoon na magkugos sa sikretong mga plano giraray kan luma, tanganing destrosohon an saiyang ama.\n27 Asin ini nangyaring naglipas na saiyang nakua an trono kan saiyang ama, nin huli ta saiya siyang ginadan kan saiyang espada; asin siya naghade bilang saiyang karibay.\n28 Asin nagkaigwa nin mga propeta sa kadagaan giraray, nagkukurahaw nin pagsosolsol sa sainda--- na saindang pag-andamon an dalan nin Kagurangnan o magkakaigwa nin sarong sumpa sa lalawgon nin kadagaan; iyo, na magkakaigwa nin sarong dakulaon na taggutom, na puwede sindang madestroso kun sinda dae magsosolsol.\n29 Pero an mga katawohan dae nanggad nagtutubod sa mga tataramon kan mga propeta, kundi pinagtapok sinda paluwas asin an iba sainda pinaghulog ninda sa bangin asin pinabayaan sinda magkakaparara. Asin ini nangyaring naglipas na saindang pinaggigibo an gabos na ining mga bagay na uyon sa kasugoan nin hade, si Heth.\n30 Asin ini nangyaring naglipas na nagkaigwa nin sarong dakulaon na tag-init sa lalawgon nin kinaban, asin an mga namamanwaan nagpopoon na magkaderestrosong hidali nin huli sa tag-init, nin huli ta dae kaidto nagkaigwa nin uran sa lalawgon kaining kinaban.\n31 Asin nagkaigwa nin mga makamandag na mga halas man sa lalawgon nin kinaban, asin nakahilo nin kadakul na mga katawohan. Asin ini nangyaring naglipas na an saindang mga alagang hayop nagpopoon na magdurulag sa atubangan nin mga makamandag na mga halas, pasiring duman sa timog na parte nin kadagaan, na pinag-apod kan mga Nephita na Zarahemla.\n32 Asin ini nangyaring naglipas na kadakulon sa sainda na nagkaparara habang yaon sa dalan; daeng pagkukulang, igwang ibang nakadulag pasiring sa timog na parte nin kadagaan/\n33 Asin nangyaring naglipas na an Kagurangnan nagkausa sa mga rimoranon na dae na ninda pagralamagon sinda, kundi na sinda dapat na mag-abang sa dalan na tanganing an mga katawohan dae makakaagi, na an siisay man na magprobar na mag-agi sinda mahuhulog sa mga makamandag na mga halas.\n34 Asin ini nangyaring naglipas na an mga katawohan nagsurunod sa dalan kan mga hayop, asin nagkakakan sa mga gadan na hawak ninda na nagkagaradan sa may dalan, sagkod na saindang nagkakarakan sinda gabos. Ngonian kan an mga katawohan nahihiling na sinda mapapara sinda nagpoon na magsosorolsol kan saindang mga kadaendatahan asin nag-aragrangay sa Kagurangnan.\n35 Asin ini nangyaring naglipas na kan sinda nagpakubabang tama sa atubangan nin Kagurangnan siya nagpadara nin uran sa lalawgon nin kinaban; asin an mga tawo nagpopoon na magkakabarawian nin boot giraray, asin nagkaigwa nin pagpopoon nin pagburungan sa may norteng parte nin kabayanan, asin sa gabos na mga kabayanan sa palibot. Asin an Kagurangnan nagpahiling kan saiyang kapangyarihan sa sainda sa pagpreserba sainda gikan sa taggutom.\n# posted by Unknown @ 7/11/2006 09:48:00 AM


Hidroelektrisidad - Wikipedia\nPorsyento nin paggamit kan primerong enerhiya gikan sa hidroelektrikong kusog, 2019\nAn Three Gorges Dam sa Sentral na Tsina iyo an pinakadakulang pasilidad na nagmomokna nin kuryente sa maski anong klase.\nAn hidroelektrisidad (Ingles: hydroelectricity), o hidroelektrikong kusog (Ingles: hydroelectric power), iyo an kuryenteng namomokna hale sa kusog kan tubig. Kaidtong 2015, an kusog hale sa tubig iyo nakahimo nin 16.6% kan pankinabang kuryente asin 70% kan gabos na naliliwat na elektrisidad, sagkod iyo nahihiling na malangkaw nin harus 3.1% kada taon sa masunod na 25 na taon.\nAn kusog na hale sa tubig iyo namomokna sa 150 na nasyun, kun sain an Asya-Pasipiko na rehiyon iyo nakakamokna kan 33 porsyento kan pankinabang kusog hale sa tubig kan 2013. An Tsina an may pinakadakulang namomoknang kuryente hale sa tubig na igwang 920 TWh nin produksyon kan 2013 na minarepresenta sa 16.9% kan domestikong paggamit nin kuryente.\nAn gasto sa hidroelektrisidad iyo relatibong hababa, na minahimo saiya bilang sarong kompetitibong gunuan nin naliliwat na kuryente. An mga hidro-istasyon dae nagkokonsumo nin tubig, bakong arug kan coal o planta nin gas. An tipikal na gasto sa kuryente gikan sa hidro-istasyon iyo mas dakula nin 10 megawatts na iyo 3 hasta 5 US sentabo kada kilowatt hour. Sa pagkaigwa nin dam asin reservoir ini iyo malalain kun kinakaipo huli ta an kantidad na namomokna kan istasyon iyo pwedeng maglain nin marikas (kasinsadit nin pirang segundo), palangkaw o pararom, para makua an pabarabagong pangangaipo kan enerhiya. Sa oras na mahaman an sarong pasilidad, an proyekto mayo nin direktang ati, sagkod harus may hababaon na kontribusyon sa lebel kan greenhouse gases kumpara sa mga plantang potoboltaikong asin minagamit nin fossil fuel. Alagad, kun sa hababang kagubatan pigtugdok, kun sain an inundasyon nin parte kan kagubatan iyo kinakaipo, pwede sindang magluwas nin substansyal na bilang nin greenhouse gases.\nAn konstruksyon kan sarong pasilidad nin hidroelektrisidad iyo pwedeng magkawsa nin signipikong impak sa kapalibotan, urog na sa pagkawara nin matatanumang daga asin maiistaran. Nakakadisrapto man sinda sa natural na ekolohiya kan salug na nakakaapekto sa mga nabubuhay asin ekosistema, sagkod an siltasyon asin paterno nin erosyon. Mientras an mga dam pwedeng mapaurog an peligro kan pagbaha, pati naman an pagpalya kan dam na pwedeng magin katastropiko.\nAn Wikimedia Commons igwa nin medya dapit sa Hydroelectricity.\nHidroelektrisidad sa Curlie\nNational Hydropower Association, US\nKinua sa "https://bcl.wikipedia.org/w/index.php?title=Hidroelektrisidad&oldid=204903"\nHuring binago an pahinang ini kaitong 27 Abril 2021, alas 05:59.


4 na banwaan sa Sorsogon, mantenidong Covid-19 free - DOH Bicol - SORSOGON NEWS ONLINE\nHome Feature News 4 na banwaan sa Sorsogon, mantenidong Covid-19 free - DOH Bicol\n4 na banwaan sa Sorsogon, mantenidong Covid-19 free - DOH Bicol\nApat na sanang banwaan sa probinsya kan Sorsogon an mantenidong ligtas sa Covid-19 free makalihis na maerehistro kan Sabado an kaenot-enoteng kaso sa banwaan kan Barcelona.\nSa report kan Dept. of Health Bicol, an mga banwaan na sana kan Castilla, Irosin, Juban asin Bulusan an mantenidong Covid-19 free municipality sa Sorsogon.\nMatatandaan na nadagdagan ang kaso kan Covid sa Sorsogon matapos na maerehistro kan Sabado an tigsararong kaso sa Casiguran, Barcelona asin Pilar.\nPadagos man ngonian na pinagaaram kan mga otoridad kun saen nakua an virus ninda Bicol patient number 802 kan Barcelona na sarong 49 anyos na babaye asin ni Bicol patient No. 803 kan Pilar na sarong 19 anyos na lalaki mantang may travel history sa Tondo Manila ang panibagong kaso sa Casiguran na sarong 25 anyos na saleslady.\nSa ibong na lado, an banwaan kan Pto. Diaz an mantenidong may pinakadakol na aktibong kaso kan virus sa bilog na probinsya na nakapagrehistro pa nin 9 mantang 5 naman an active case sa munisipio kan Bulan./\n4 na banwaan sa Sorsogon, mantenidong Covid-19 free - DOH Bicol Reviewed by Sorsogon-News on 4:09 PM Rating: 5


Colonel Harland David Sanders - Wikipedia\nSi Sanders nagpipirma nin autograpo sa bantogan niyang sulot, (mga 1974)\n(1890-09-09)Septyembre 9, 1890\nDesyembre 16, 1980(1980-12-16) (edad 90)\nKentucky Fried Chicken (kagtogdas)\nJosephine King (dibursyado))\nSi Colonel Harland David Sanders (Septyembre 9, 1890 – Desyembre 16, 1980) sarong negosyanteng Amerikano. Siya mas bisto bilang kagmukna kan Kentucky Fried Chicken (KFC), sarong inaapod na fast food chicken restaurant. Ngapit siya nagin simbolo asin embahador kan negosyong ini, kun saen an saiyang lalawgon asin pirma pirming nahihiling sa mga pabisto kan kompanyang ini. An bansag saiyang "koronel" sa totoo bako man tunay na ranggo sa militar kundi apod sana saiya, koronel man ngaya na taga-Kentucky.\nKan amay na panahon[baguhon | baguhon an source]\nSi Sanders, bago natogdas an sinabing negosyo sa manok, kun ano-ano an linaogan na trabaho. Nagin siyang ahente sa seguro, taga-taguldab sa kalayo kan steam engine, asin paratakad gas sa istasyon nin gasolinahan. Pakalihis kaini, siya nagpoon magluto asin magtinda nin prinitos na manok (fried chicken) sa gilid tinampo sa North Corbin, Kentucky kan panahon na grabe an pagkatingating sa Amerika, an inapod na The Great Depression. Kan panahon na idto, nahaman niya an "hilom na resipe" niya asin metodong patentado sa pagluto nin manok sa pressure fryer. Si Sanders nabisto niya tolos an potensyal na pagkakakwartahan sa konsepto nin franchising nin sarong restoran. Kan 1952, nagbukas an pinaka-enot na KFC franchise sa Utah. Kan pinaka-orihinal na restoran niya nagsara na, si Sanders nag-atom na sana sa pagpabakal kan franchise kan negosyo niya sa manok sa bilog na Amerika.\nPagbenta kan negosyo[baguhon | baguhon an source]\nAn marikas na pagtalubo kan kompanya sa kahiwasan kan Estados Unidos asin sa balyong dagat haros 'malangtoban' si Sanders. Kan taon 1964, sa edad nang 73 anyos, pinabakal niya an saiyang kompanya sa sarong grupo nin mga para-imbertir na pinamayohan ni John Y. Brown, Jr. asin ni Jack C. Massey sa halagang $2 milyon ($15.8 milyon na ngonyan). Alagad, sa urulay ninda, retinido niya an kontrol sa operasyon sa Kanada. Dangan pa, siya nagin de-sweldong embahador nagdadara asin nagpapabantog kan negosyong ini sa pwersa kan saiyang imahe asin pangaran kan Kentucky Fried Chicken. Alagad, nasasambit totoo na siya sa mga sunod na taon nagin matuyaw sa klase kan pagkakan na sinesirbe sa mga restoran KFC, ta pagtubod niya an KFC nagtitikis sa gasto asin nagpabaya na magro'ro' an kalidad kan produkto.\nKinua sa "https://bcl.wikipedia.org/w/index.php?title=Colonel_Harland_David_Sanders&oldid=186915"\nMga Amerikanong negosyante\nHuring binago an pahinang ini kaitong 7 Enero 2020, alas 11:35.


Paggiromdom sa sarong istasyon nin tren\nDekada otsenta hanggan sa mga enot na taon kan dekada nobenta sakong namatean an magayon na serbisyo kan perokaril sa Kabikolan. Sabi kan mga nagkaerenot pang marhay sako, orog daang labi-kagayon an perokaril kaidto, na totoo man nanggad ta kun mahihiling ta an mga lumang ladawan kan mga tren kaidto, yaon an gayon asin pagiging elegante. Alagad sa ngunyan daing biyahe an tren haling Manila pasiring Bikol, dara kan distroso kan mga nakaaging kalamidad, asin laen pa man kayan an kadakulon na mga dahilan kun tadaw ta an satong pangenot na sasakyan palyado—kun bakong mayo—na ngunyan.\nSa Bikol, an mga riles tuninong na, hupa na an makaskas na ritmo kan nagraralagatak na bakal pag minaagi an tren, mayo na dagubdob na madadangog sa makinang paaboton, mayong silbato an mawarak sa tuninong na duros kan amay na pagkaaga o pagkahapon. Huli man digdi, an mga doot, amorseko, maroy-paroy, turug-turog, asin kadyapa libre asin dikit-dikit nang minatahob sa tinataklang mga bakal hanggan an enterong riles dai na mahiling asin an mga trabiyesa padagos nang malapa asin malingawan.\nSa pagsirip sa mamundong kamugtakan na ini, nakabalik ako duman sa dati ming erokan sa Lupi kun saen an pangenot na sasakyan kan ako nagdadakula duman iyo an tren. Pag kami minapasiring sa Naga, kinakaipuhan ming magmatang amay ta an tren minaagi mga alas kuwatro sa kaliputi kan maagahon. Nasa likod kan istasyon an samong harong kaya hinahalat mi na sana an pagparada kan tren para magsakay.\nSa sakong giromdom, kan mga dekada otsenta, igwang walong tren—apat haling Manila pa-Bikol, asin apat man na haling Bikol pa-Manila—an minabiyahe aro-aldaw. Yaon an ordinary na Train-574 sa pagkaaga, an ordinary man na Train-573 sa pagkahapon, tapos an Mayon Limited na minaaging amay sa pagkabanggi, asin an Peñafrancia Express na minaagi sa Lupi kaidto mga alas nuwebe nin banggi. Laen pa sa mga ini, pag aldaw, may minaaging halabang tren nin mga bagon na an inaapod kaidtong merkansya. Kadaklan sa mga bagon na ini may laog harina gikan sa Philippine Flour Mill sa Hondagua, Quezon, asin man kopra hali sa manlaen-laen na parte kan Bikol. Sa Lupi, importante an merkansya, ta digdi binabiyahe an kopra na nangengenot na produkto kan banwaan na dinadara pasiring sa siyudad Lucena.\nMagayon an naabtan kong istasyon kan Lupi, pan-Sulnupan an disenyo, ipinadron an lanob siring sa sarong log cabin, pinatungan nin kahoy an dati nang lanob kaining gibo sa birilog na gapo, asin an atop gibo pa sa mapulang laboy siring sa kolor kan koron asin dulay. Para sako, an dating istasyon kan Lupi an pinakamagayon sa gabos na istasyon nin tren sa Filipinas. Sa istasyon na idto ako nagdakula, nagkawat, napadapla, nakitaguan, nakilamagan, asin dakul pang mga eksperyensya na naghurma sa sakong pagkatao. Dakul na istorya man an nahaman sa istasyon sana, may maogma, may dapit sa pagmorootan, asin dakul man an katatakutan huli ta an istasyon nakatugdok na kan panahon pa man kan mga Amerikano, asin dakul an sinasabing ginaradan digdi kan panahon nin Hapon. An samong harong na haros katakod kan istasyon naging garrison pa kan mga Hapon asin kadakol na mga Filipino an sinasabing pinasakitan kun bako man na ginadan duman.\nKasabay kan pagpula kan kalangitan sa pagkahapon, an istasyon dikit-dikit na napapano nin mga pasaherong pa-norteng parte kan Luzon, kun bako man pa-Manila, kaiba man an saindang mga parahatod. Minaribok an istasyon, ribok na dikit na sana agid na sa saudan. Maribok, alagad maogma, huli ta pano nin buhay. Yaon man an mga paratinda nin manlaen-laen na produkto, pagkakan, asin puwede man na pasalubong. Minsan ngani, an mga tao mina-upak pa pag minasilbato an tren, tanda na harani na. Asin an irinutan kan mga pasahero pag minaparada na an tren, kasabay an paararaman, pagpahumale kan mga nawalat, asin an pagsarakayan kan mga gamit, asin an pagsilbato kan mga konduktor, iyo na siguro an pinakamaogmang tanawon sa istasyon. Halipot sana an panahon na ini, huli ta sa pagsalida kan tren, luway-luway naman na nauubos an mga tao sa istasyon hanggan matada liwat an mga aking nagkakarawat, hanggan sa dikit-dikit na magbalik an katoninongan, kasabay kan mga duri-duri sa pagdiklom kan banggi. An kaakian mapuruli na, inaarapod na kan mga magurang; an mga tindahan na harani sa istasyon pasaro-saro naman na nagsasarara, asin sa mga harong-harong mapamaranggi na an mga pamilya. Tapos na an sarong aldaw kan istasyon.\nAsin sa sakong daghan, sa tahaw kan pagkalingaw sa mga nakaagi asin sa importansya kan mga ini, yaon an pagmawot na an mga ladawan na sakong isinaysay magkaigwa man logod liwat nin buhay.


ISYU SA NAGA AIRPORT: DOTr hinahagadan paliwanag ni Bordado\nCiudad nin Quezon – Nagkaperang mga isyu an dapat ipaliwanag kan Department of Transportation (DOTr) sa mga congresista kan Camarines Sur sa isyu kan P3.5 bilyon na alokasyon sa re-orientation kan Naga Airport sa Pili, Camarines Sur na dapat ma-implementar ngonian na taon.\nSi Congresista Gabriel H. Bordado Jr. kan tercer distrito kan Camarines Sur nagpahayag sa entrevista kan Bicol Mail sa paagi nin telepono na nagsurat na siya ki DOTr Secretary Arturo Tugade nganing maaraman ninda kun ano si nangyari sa bilyones pesos na alokasyon sa aeropuerto sa Camarines Sur.\nKabali sa pighahapot kan congresista sa saiyang surat sa DOTr kun ano na si status kan proyecto, pera na an nausar sa alokasyon na P3.5 bilyon asin ano an time line kan ahencia sa iimplementar na re-orientation kan aeropuerto.\nSinda Congresista Bordado, LRay Villafuerte kan segundo distrito asin Salvio Fortuno kan ika-limang distrito gabos kan provincia nin Camarines Sur nagtatarabang nganing maaraman kun napasain an pighahanap na fondo asin dadarahon an isyu sa Bicameral Conference Committee mantang pendiente pa sa debate kan senado an General Appropriation Act para sa 2018.\nSi Congresista Villafuerte nagpahayag man sa media na si alokasyon sa Naga Airport namaniobra ni 4th District Congressman Noli Fuentebella nganing ibalyo sa San Jose Airport.\nSi Bise Presidente Leni Robredo kan mag-atubang sa halipot na oras na entrevista kan media sa Calabanga, Camarines Sur nagpahayag na nawara na si budget sa Naga Airport para sa 2017 asin 2018 envez an igwa nang budget si propuestong San Jose Airport sa Partido District.\nSi dating DOTC Secretary Joseph Emilio Abaya nagkumpirmar kaidto sa ginibong multi sectoral forum sa Ciudad nin Naga kan Agosto 18, 2015 kaibanan si Presidente Noynoy Aquino na igwa nang alokasyon na P3.5 bilyon para sa re-orientation kan Naga Airport.\nPigpresentar pa kaidto an feasibility study asin dapat maimplementar an proyecto ngonian na 2017 asin tataposon sa 2019. (DPA)


DENR Matrayumpong Isinagibo An Biodiversity Race\nSa okasyon kan World Environment Day, matrayumpo an ipinagsagibong 3rdRegional Biodiversity Challenge kan Department of Environment and Natural Resources (D-E-N-R) Bicol sa syudad kan Masbate kan Hunyo 5, 2013.\nAn nasabing aktibidad may kamawotan na isadol an kahalagahan kan kapalibutan sa publiko lalo na sa mga partisipante hale sa man-iba-ibang sektor. Sa pahayag ni Forester Aldrin Barruga, Race Director sinabi kaini na sa paagi kan pagbugtak kan mga kaentra sa mga importanteng trabaho kan ahensya arog kan pag-dadakop ki mga tayong, pagpa-potting, pagkamada ki mga banhi, pagbanwit nin sira siring man pagpahayag nin impormasyon sa publiko mas masasabutan ninda an importansya kan papel kan D-E-N-R sa pangangataman kan kapalibutan.\nNagkapira sa mga hagyat iyo an pagdalagan, paglangoy, pagsisid dangan pagkua nin tayong (crown of thorns), pagtanom nin kahoy, pagbugtak nin baybay sa sisidlan, pagkamada nin mga banhi asin an pagbariwas nin impormasyon unong sa National Greening Program o N-G-P.\nMatapos an iba-ibang aktibidad nin patiribayan, nagin matrayumpo an Dr. Emilio B. Espinosa Sr. Memorial State College of Agriculture and Technology, na iyo an kampeon, mantang an D-E-N-R Forest Management Ice (F-M-S) an pang-duwa asin an Team Torrecampo, Almonte Balladolid an pangtolo. An mga grupo nakakua nin premyong 10,000 pesos, 7,000 pesos buda 5,000 pesos segon sa pasunod-sunod.\nTinawan nin doon ni D-E-N-R Bicol RED Gonzales na an daeng kaarog na patiribayan sarong patunay na dawa masakit an mga hagyat kada aktibidad, kadakul pa man giraray an muya na magbale tangani maka-eksperyensya sinda kan mga pig-gigibo kan mga tawohan kan ahensya.\nBroadcast Release: June 7, 2013


Somalya - Wikipedia\nAn mapa kan Aprika kun saen ipinapaheling an kinamomogtakan kan Somalya\nAn pagkabaranga kan Somalya sa kontrol nin iba-ibang pwersa\nAn Somalya (Ingles, Somalia; Somali: Soomaaliya; Arabe: الصومال aṣ-Ṣūmāl), opisyalmente, Republika nin Somali (Somali: Jamhuuriyadda Soomaaliya, Arabie: جمهورية الصومال Jumhūriyyat aṣ-Ṣūmāl) asin dati bisto sa pangaran na Republikang Demokratiko nin Somali kan ini yaon sa irarom nin komunistang pamomoon. Ini sarong nasyon namomogtak sa Horn of Africa. Poon kan magputok an Gera Sibil nin Somali kan 1991, mayo na nin toltol na gobyerno sentral an nagkokontrol sa kadakulaan kan hiwas kan nasabing nasyon. An binibisto man kan komunidad internasyonal, an inapod na Transitional Federal Government, kapot sana an sadit na parte kan nasyon. An Somalya sinasabing "bagsak na estado" (failed state) asin saro sa mga pinakadukha asin pinakamaribok na estado kan kinaban. An populasyon kan Somalya, taon 2010, nag'aabot 9,359,000 milyon (ika-89 sa kinaban) asin an Mogadishu iyo an kabisera kaini.\nAn Somalya namomogtak sa pinakabandang subangan na parte kan Aprika. Napapagdolonan kan Djibouti sa norte-solnopan, kan Kenya sa sur-subangan, kan Golpo nin Aden sa Yemen sa may amnayan, kan Dagat Indiano sa subangan, asin kan Etopya sa solnopan. Ini an may pinakahalabang taytay nin kosa sa kontinente asin an terreno niya haros kapatagan, mga lantad. Mga kundisyon na kainitan parati iyo an nadanay na may duros habagat asin purakputak na pag'uran.\nKinua sa "https://bcl.wikipedia.org/w/index.php?title=Somalya&oldid=144370"\nHuring binago an pahinang ini kaitong 31 Marso 2013, alas 16:14.


DAWA PERANG VECES SINUSPENDE: Bongalonta andam magsuporta ki Migz\nPili, Camarines Sur – Andam na magsuporta si Alcalde Tomas Bongalonta kan banwaan na ini sa liderato ni Gobernador Migz Villafuerte dawa perang veces siyang sinuspendi sa puesto kan jefe ejecutivo huli sa caso administrativo alagad nakakabuelta man sana sa opisina huli sa ‘’stay order’’ kan Malacañan.\n‘’Kun ipapaapod niya ako sa Capitolyo Provincial andam ko yan na akoon nganing magpasiring sa saiyang opisina asin kun siya man may tuyo sa sakuya welcome siya sa opisina, tapos na an politico trabajo na muna, sabi kan alcalde.\nKan suspendiron nin nagkaperang veces an alcalde, sinabi kaini na politica sana man an intensyon, tapos na an politica dapat lingawan na si mga nangyari. Alagad saiyang piglinaw na mayo man siyang plano na magbalyo sa partido kan PDP-Laban ni Villafuerte.\nHuli kan mainit na politica sa saindang banwaan sagcod na hinahanapan siya nin mga dahilan, nagresulta sa pagkaparalisar na ma-implementar an mga proyecto asin si mga consejal na padagos na nag-iipit sa saiya nadaog na sa eleksyon.\nSi Villafuerte, dinaog nin labi sa saes (6) mil na boto ni Congresista Rolando Andaya Jr. sa resulta kan eleksyon sa banwaan nin Pili.\nSa resulta kan midterm elections, sinabi pa kan alcalde duwa sanang ganador na consejal iyo an saiyang kaalyado alagad sa bagong liderato sa Sangguniang Bayan sa pamamayo ni Bise Alcalde Sorriano na bako niyang kaalyado sa partido marhay an saindang cooperasyon.\nNaglalaom an jefe ejecutivo na kun marhay an saiyang iribanan sa sanguniang bayan mangtatarabangan sinda nganing ma-implementar si na-pendienteng programa mantang milyones peso an saindang savings. (dpa)


Si Sara: Inapod Siya nin Diyos na “Prinsesa”\nBASAHON SA Afrikaans Albanian Aleman Amharic Arabic Armenian Armenian (West) Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Biak Bicol Bislama Bulgarian Cambodian Catalan Cebuano Chichewa Chin (Hakha) Chinese (Shanghainese) Chinese (Sichuanese) Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatian Czech Dangme Danish Drehu Dutch Efik English Español Estonian Ewe Fijian Finnish Fon Ga Georgian Griego Guarani Gun Haitian Creole Hapon Hausa Hebreo Hiligaynon Hindi Hmong (White) Hungarian Iban Ibanag Icelandic Igbo Iloko Indonesian Isoko Italiano Javanese Kabiye Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Koreano Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mauritian Creole Maya Mbunda Mizo Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Ponapean Portuguese Pranses Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Ruso Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovenian Solomon Islands Pidgin Sranantongo Swahili Swahili (Congo) Swati Swedish Tagalog Tahitian Tamil Tatar Tetun Dili Thai Tigrinya Tiv Tojolabal Tok Pisin Tongan Tshiluba Tsonga Turkish Twi Tzotzil Ukrainian Umbundu Urhobo Venda Vietnamese Wallisian Waray-Waray Wayuunaiki Xhosa Yoruba Zande Zulu\nARUGON AN SAINDANG PAGTUBOD | SARA\nInapod Siya nin Diyos na “Prinsesa”\nTUMININDOG na si Sara hali sa saiyang pagtrabaho dangan nagtanaw siya sa harayo. Huli sa mahusay niyang pagtao nin instruksiyon, an mga suruguon maugma saka mahigos na ginigibo an saindang mga trabaho. Mahigos man si Sara. Imahinaron na maingat niyang minamasahe an saiyang mga kamot para mawara an kulog kaiyan. Tibaad nagin sibot siya sa pagtahi kan telang pantapal sa nalabot na parte kan toldang iniistaran ninda. An magaspang na telang gibo sa barahibo nin kanding, na naluma na huli sa init asin uran, nagpapagirumdom ki Sara kun gurano na sinda kahaloy na namumuhay na paburubalyo nin istaran. Madalion na luminihis an oras, asin ngunyan pasulnop na an saldang. Pinagmamasdan niya an direksiyon na inagihan ni Abraham * kan maghali ini kasubagong aga. Kan matanaw na niya an saiyang agom sa haraning bulod, mahihiling an kaugmahan sa magayon na lalawgon ni Sara.\nSarong dekada na an nag-agi kan si Abraham asin an saiyang dakulang pamilya magbalyo sa Salog nin Eufrates pasiring sa Canaan. Lubos an suporta ni Sara sa saiyang agom para sa halawig na pagbaklay na ini pasiring sa lugar na dai ninda aram. Aram niya na may mahalagang marhay na papel an saiyang agom sa katuyuhan ni Jehova na magkaigwa nin sarong banhi na inuuyunan na marhay asin nin sarong nasyon. Pero ano an papel digdi ni Sara? Baog siya, saka 75 anyos na siya ngunyan. Tibaad naisip niya, ‘Paano mauutob an panuga ni Jehova kun ako an agom ni Abraham?’ Rasonable sanang isipon niya iyan o malangkag pa ngani.\nKun minsan, tibaad maisip man niyato kun nuarin talaga magkakatotoo an mga panuga nin Diyos. Madali kitang malangkag lalo na kun hinahalat ta nang mautob an mga panuga na gustong-gusto ta nang mangyari. Ano an manunudan ta sa pagtubod kan kahanga-hangang babaying ini?\n“DAI ITINUGOT NI JEHOVA NA MAGKAIGWA AKO NIN MGA AKI”\nKababalik pa lang kan pamilya hali sa Ehipto. (Genesis 13:1-4) Nagkampo sinda sa kabubuludan kan sirangan na parte kan Bethel, na inaapod man kan mga Canaanita na Luz. Hali diyan, natatanaw ni Sara an mahiwason na parte kan Dagang Panuga. Mahihiling diyan an mga baryo kan mga Canaanita, asin mga tinampong inaagihan kan mga nagbabaklay pasiring sa hararayong lugar. Pero ibang-iba an lugar na iyan sa pinaghalian ni Sara. Nagdakula siya sa Ur, sarong siyudad sa Mesopotamia na 1,900 kilometros an rayo. Binayaan niya duman an dakul sa mga kapamilya niya, an trangkilong buhay sa siyudad na may saudan saka tiyangge, asin an saiyang komportableng harong na may kongkretong atop saka mga lanob, na posibleng igwang sadiring suplay nin tubig! Pero, kun iniisip tang mamundo si Sara na nakatanaw sa sirangan huling hinahanap-hanap niya an dati niyang komportableng buhay duman, dai ta mamimidbid an may takot sa Diyos na babaying ini.\nMangnuhon an sinabi ni apostol Pablo kan pasabngan siyang isurat an dapit sa pagtubod ni Sara asin Abraham mga 2,000 na taon na an nakaagi. Sinabi niya: “Kun padagos nindang pigparaisip-isip idtong lugar na binayaan ninda, makakahanap kutana sinda nin oportunidad na bumalik.” (Hebreo 11:8, 11, 15) Dai nanggad pigparaisip ni Sara o dawa ni Abraham an nakaagi. Kun inisip ninda iyan, tibaad nagdesisyon na kuta sindang bumalik. Pero kun buminalik sinda sa Ur, maiwawara ninda an pambihirang pribilehiyo na iinaalok sa sainda ni Jehova. Asin siguradong dai niyato sinda mamimidbid asin maaaraman an pambihirang pagtubod na ipinahiling ninda, na nakapakusog saka nakapahiro sa dakul.\nImbes na pagparaisipon an dating buhay ninda, nagpokus si Sara sa mga mangyayari sa maabot. Kaya padagos niyang sinuportaran an saiyang agom sa pagburubalyo ninda nin istaran. Nagtatabang siya sa pagtanggal kan tolda, paggiya sa mga ataman na hayop, asin pagpatindog giraray kan tolda. Tinagalan niya an iba pang mga kasakitan asin mga pagbabago. Inutro ni Jehova an panuga niya ki Abraham—pero sa giraray, mayong sinambit manungod ki Sara!—Genesis 13:14-17; 15:5-7.\nKan huri, nagdesisyon si Sara na kaulayon si Abraham dapit sa naiisip niyang plano. Imahinara an saiyang lalawgon na napupurisaw mantang sinasabi: “Dangugon mo tabi ako! Dai itinugot ni Jehova na magkaigwa ako nin mga aki.” Dangan sinabi niya sa saiyang agom na magkakaigwa sana sinda nin mga aki paagi sa saiyang suruguon na babayi na si Hagar. Maiimahinar daw nindo an grabeng kamunduan ni Sara mantang sinasabi niya iyan sa saiyang agom? Garo nakakabigla an pakiulay na iyan kun sa panahon ta, pero kan panahon na iyan, normal lang an magkaigwa nin sekondaryong agom o iba pang mga agom tanganing magkaigwa nin tagapagmana. * Posible daw na naisip ni Sara na paagi kaiyan, mangyayari an katuyuhan nin Diyos na magkaigwa nin sarong nasyon na magikan ki Abraham? Ano man an mangyari, andam si Sara na magsakripisyo. Ano an reaksiyon ni Abraham? Mababasa ta na “sinunod [niya] an sinabi ni [Sara].”—Genesis 16:1-3, NW.\nIpinapahiling daw kaini na si Jehova an nagpahiro ki Sara na sabihon an alok na iyan? Dai. Imbes, ipinaparisa kan alok niya an talagang kaisipan nin tawo. Inisip niya na hali sa Diyos an saiyang mga problema, asin nawara sa isip niya na an Diyos igwa nin ibang paagi para solusyunan iyan. An naisip na solusyon ni Sara nagdara sa saiya nin kulog asin kapurisawan. Minsan siring, kahanga-hanga an ginibo niyang pagsasakripisyo. Sa kinaban na dakul an makasadiri, bako daw na talagang pambihira an pagsasakripisyong ipinahiling ni Sara? Kun andam kitang inuton an paggibo kan katuyuhan nin Diyos kisa sa sadiri tang mga kagustuhan, maaarog niyato an pagtubod ni Sara.\nDai nahaloy pagkatapos kaiyan, nagbados si Hagar paagi ki Abraham. Huli kaiyan, pinunan na hamakon ni Hagar si Sara, na tibaad iniisip na mas mahalaga na siya ngunyan kisa ki Sara. Nadisganar na marhay si Sara! Paagi sa permiso ni Abraham asin sa tabang nin Diyos, hayagan na sinagwi ni Sara si Hagar. Sarong aking lalaki, si Ismael, an ipinangaki ni Hagar, dangan luminihis an dakul na taon. (Genesis 16:4-9, 16) Sigun sa rekord, an sunod nang nangyari iyo an pagtao ni Jehova nin sarong mensahe, si Sara 89 anyos na kaidto asin si Abraham 99 anyos na. Sarong makangangalas na mensahe an nadangog ninda!\nNanuga giraray si Jehova sa saiyang amigo na si Abraham na papadakulon an saiyang mga aki. Binago man nin Diyos an pangaran niya. Kan panahon na iyan, midbid pa siya sa pangaran na Abram. Pero sinalidahan ni Jehova nin Abraham an pangaran niya, na an buot sabihon “Ama nin Kadakul-dakul na Tawo.” Asin sa inot na pagkakataon, ipinahiling ni Jehova an magigin papel ni Sara. Sinalidahan niya an pangaran na Sarai, na posibleng nangangahulugan na “Parapakisuhay,” nin pangaran na Sara, an pangaran na pamilyar sa sato. Ano an kahulugan kan pangaran na Sara? Iyan nangangahulugan na “Prinsesa”! Ipinaliwanag ni Jehova kun taano ta iyan an pinili niyang pangaran para sa namumutan na babaying ini: ‘Bebendisyunan ko siya asin tatawan taka saiya nin aki; asin magigin siyang ina nin mga nasyon; magikan sa saiya an mga hadi kan mga banwaan.’—Genesis 17:5, 15, 16.\nPaagi sa magigin aking lalaki ni Sara, mauutob na an tipan ni Jehova na magkaigwa nin sarong banhi na matao nin bendisyon sa gabos na nasyon! Isaac an itinaong pangaran nin Diyos sa aki, na nangangahulugan na “Ngisi.” Kan primerong madangog ni Abraham an katuyuhan ni Jehova na bendisyunan si Sara nin sarong aki, ‘luminaob [siya] asin nguminisi.’ (Genesis 17:17) Ngalason siya asin ugmahon na marhay. (Roma 4:19, 20) Kumusta man si Sara?\nDai nahaloy, tulong lalaking dai ninda bisto an nag-abot asin nagduman sa tolda ni Abraham. Mainiton kan aldaw na iyan, pero inako tulos kan gurang nang mag-agom an saindang mga bisita. Sinabi ni Abraham ki Sara: ‘Dalian mo, kumua ka nin tulong takad na pinong harina, masahon mo, asin gumibo ka nin mga tinapay.’ Kan panahon na iyan, bakong madali an pag-istimar sa mga bisita. Tinabangan ni Abraham an agom niya sa pag-asikaso; tulos siyang nagpabuno nin sarong torilyong baka asin nagpreparar nin dakul pang pagkakan saka inumon. (Genesis 18:1-8) Mga anghel palan ni Jehova an ‘tulong lalaking’ idto! Posibleng an pangyayaring ini an nasa isip ni apostol Pablo kan siya magsurat: “Dai paglingawan an pagkamapag-istimar, huli ta paagi kaiyan dai namangnuhan nin nagkapira na mga anghel an saindang inasikaso bilang bisita.” (Hebreo 13:2) Puwede mo daw arugon an marahayon na halimbawa nin pagkamapag-istimar ni Abraham asin Sara?\nGustong-gusto ni Sara na magin mapag-istimar\nKan sabihon giraray kan saro sa mga anghel an panuga nin Diyos ki Abraham na mangangaki si Sara nin aking lalaki, nasa laog kan tolda si Sara na nagdadangog. Naisip ni Sara na imposibleng mangaki pa siya ta gurangon na siya, kaya dai niya napugulan na mapangisi sa saiyang sadiri, asin nagsabi: “Ngunyan na gurangon na ako saka gurang na man an sakong kagurangnan, magkakaigwa pa daw talaga ako kan kaugmahan na ini?” Itinanos kan anghel si Sara paagi sa paghapot, “Igwa daw nin ano man na imposible para ki Jehova?” Natakot asin pignigaran iyan ni Sara—sarong normal na reaksiyon nin tawo. Sinabi niya: “Dai man ako nagngisi!” Sinabi kan anghel: “Iyo! Nagngisi ka.”—Genesis 18:9-15, NW.\nAn pagngisi daw ni Sara nagpaparisa kan kawaran niya nin pagtubod? Dai nanggad. Sinasabi kan Bibliya: “Paagi man sa pagtubod, tinawan si Sara nin kakayahan na magkaaki maski ngani lampas na siya sa edad, huling para sa saiya, Siya na nanuga maimbod.” (Hebreo 11:11) Midbid ni Sara si Jehova; aram niyang kayang utubon ni Jehova an ano man na panugang ginibo kaini. Siisay sa sato an dai nangangaipo nin urog pang pagtubod? Dapat na mas mamidbid ta pa an Diyos na sinasabi sa Bibliya. Pag ginibo ta iyan, mahihiling ta na tama an ipinahiling na pagtubod ni Sara. Si Jehova talagang maimbod asin inuutob niya an lambang panuga niya—kun minsan, tibaad gibuhon niya pa ngani iyan sa paagi na mapapangalas kita o mapapangisi nin grabe!\n“MAGDANGOG KA SA SAIYA”\nBinendisyunan ni Jehova si Sara huli kan saiyang kahanga-hangang pagtubod\nSa edad na 90, nangyari man giraray an haloy nang pighahalat-halat ni Sara. Nangaki siya nin aking lalaki sa saiyang namumutan na agom, na 100 anyos na! Pinangaranan ni Abraham an aki na Isaac, o “Ngisi.” Maiimahinar ta si Sara na dawa pagal pero maugmang sinasabi: ‘Pinangisi ako nin Diyos; asin an siisay man na makadangog kaiyan mangisi nin siring sako.’ (Genesis 21:6) An makangangalas na regalong ini hali ki Jehova siguradong nakapaugmang marhay sa saiya sagkod na siya magadan. Pero, may kaiba iyan na dakulang responsabilidad.\nKan si Isaac singko anyos na, isinelebrar kan pamilya an pagbutas niya sa pagsuso. Pero bako gabos maugma. Mababasa ta na pirming naririparo ni Sara an sarong bakong magayon na paggawi. Si Ismael, an 19 anyos na aki ni Hagar, pirming sinusugutan an aking si Isaac. Bako ini basta pagsugot. Kan huri, pinasabngan si apostol Pablo na ipaliwanag na an ginibo ni Ismael pagpersegir ki Isaac. Aram ni Sara na iyan sarong seryosong peligro sa saiyang aki. Aram na marhay ni Sara na may mahalagang papel an saiyang aki sa katuyuhan ni Jehova. Kaya kinusugan niya an saiyang buot asin prangkang kinaulay si Abraham. Sinabi niya digdi na pahalion si Hagar asin Ismael.—Genesis 21:8-10; Galacia 4:22, 23, 29.\nAno an nagin reaksiyon ni Abraham? Mababasa ta: “Nagraot na marhay an buot ni Abraham huli kan sinabi niya manungod sa aki kaini.” Bilang sarong ama, normal lang na mamati niya iyan huling namumutan niya si Ismael. Alagad, malinaw na nahiling ni Jehova an mga bagay-bagay, kaya huminiro siya. Mababasa ta: “Dangan an Diyos nagsabi ki Abraham: ‘Dai dapat magraot an buot mo sa sinabi sa saimo ni Sara manungod sa aki asin sa saimong uripon na babayi. Magdangog ka sa saiya, huling an aapudon na saimong gikan iyo idtong magikan ki Isaac.’” Siniyerto ni Jehova ki Abraham na bebendisyunan niya si Hagar asin an aking lalaki. Nagsunod an maimbod na si Abraham.—Genesis 21:11-14, NW.\nGinibo ni Sara an saiyang papel bilang agom ni Abraham, siya sarong tunay na kakomplemento. Dai sana niya sinasabi an mga bagay na gustong madangog kan saiyang agom. Kan may mahiling siyang problema na makakaapektar sa saindang pamilya asin sa buhay ninda sa maabot na panahon, prangka niyang kinaulay an saiyang agom. Dai dapat isipon na kawaran nin paggalang an ginibo niya. An totoo, kan huri sinabi mismo ni apostol Pedro, na sarong may agom, na si Sara marahayon na halimbawa nin sarong agom na babayi na nagpahiling nin hararom na paggalang sa saiyang agom. (1 Corinto 9:5; 1 Pedro 3:5, 6) Sa katunayan, kun nagdanay na silensiyo si Sara manungod sa problemang nahiling niya, masasabing mayo siyang paggalang ki Abraham, huling dakula kutang problema an maabot saiya asin sa saiyang pamilya. Mamumuton na sinabi ni Sara kun ano an dapat niyang sabihon.\nPinapahalagahan kan dakul na agom na babayi an halimbawa ni Sara. Nanudan ninda sa saiya na magin onesto asin magalang pag nakikipag-ulay sa saindang agom. Kun minsan, tibaad maisip kan ibang agom na babayi na mahiro man si Jehova para tabangan sinda arog kan nangyari ki Sara. Dawa siring, nanudan ninda ki Sara an pambihirang halimbawa nin pagtubod, pagkamuot, asin pasensiya.\nInapod ni Jehova si Sara na “Prinsesa,” pero dai kaini inisip na tatrataron siya sa espesyal na paagi\nDawa ngani inapod ni Jehova na “Prinsesa” an namumutan na babaying ini, dai inisip ni Sara na tatrataron siya sa espesyal na paagi. Kaya kan magadan si Sara sa edad na 127, “nagmundo asin nagtangis” si Abraham. * (Genesis 23:1, 2, NW) Napupungaw siyang marhay sa saiyang namumutan na “Prinsesa.” Siguradong napupungaw man an Diyos na Jehova sa maimbod na babaying ini—asin katuyuhan niya na buhayon liwat si Sara sa sarong paraisong daga. Maugma asin daing sagkod na buhay an naghahalat ki Sara—asin sa gabos na nag-aarog sa pagtubod na ipinahiling niya.—Juan 5:28, 29.\n^ par. 3 Abram asin Sarai an dating pangaran kan mag-agom na ini, pero kan huri binago nin Diyos an pangaran ninda. Para magin simple, gagamiton ta an pangaran na aram na marhay kan kadaklan.\n^ par. 10 May panahon na itinugot ni Jehova an poligamya asin an pagkaigwa nin sekondaryong agom, pero kan huri tinawan niya nin awtoridad si Jesu-Cristo na ibalik an orihinal na pamantayan sa pag-agom na inestablisar sa Eden.—Genesis 2:24; Mateo 19:3-9.\n^ par. 25 Sa Bibliya, si Sara sana an babaying sinambit an edad kan ini magadan.\nAn Dios Nakipagtipan ki Abraham\nTaano ta nagbalyo sa Canaan si Abraham? Ano an ipinakipagtipan ni Jehova ki Abraham?\nI-share I-share Inapod Siya nin Diyos na “Prinsesa”\nText Mga opsiyon sa pag-download AN TORRENGBANTAYAN Mga Anghel—Totoo Daw Sinda? Kun Taano ta Mahalagang Maaraman Iyan\nI-share I-share AN TORRENGBANTAYAN Mga Anghel—Totoo Daw Sinda? Kun Taano ta Mahalagang Maaraman Iyan\nMga Anghel—Totoo Daw Sinda? Kun Taano ta Mahalagang Maaraman Iyan\nAN TORRENGBANTAYAN Mga Anghel—Totoo Daw Sinda? Kun Taano ta Mahalagang Maaraman Iyan


Ilinigtas ni Reyna Esther an mga Kahimanwa Niya | Mga Leksiyon sa Bibliya Para sa mga Aki\nSarong Judiong babayi si Esther na nakaistar sa siyudad nin Susan sa Persia. Hali siya sa sarong pamilya na kinua ni Nabucodonosor sa Jerusalem dakul na taon na an nakaagi. Pinadakula siya kan pinsan niyang si Mardokeo, sarong lingkod ni Hading Ahasuero kan Persia.\nNaghahanap si Hading Ahasuero nin bagong reyna. Dinara saiya kan mga lingkod niya an pinakamagagayon na babayi sa saiyang kahadian, kaiba si Esther. Sa gabos na babayi, si Esther an pinili kan hadi na magin reyna. Sinabi ni Mardokeo ki Esther na dai ipaaram na saro siyang Judio.\nMahambog na lalaki an namamahala sa gabos na prinsipe. Siya si Haman. Gusto niyang magduko saiya an gabos. Dai iyan ginibo ni Mardokeo, kaya grabe an kaanggutan ni Haman asin gusto siya kaining gadanon. Kan naaraman ni Haman na Judio si Mardokeo, nagplano siyang gadanon an gabos na Judio sa bilog na kahadian. Sinabi niya sa hadi: ‘Delikado kita sa mga Judio; dapat mo sindang ipagadan.’ Sinabi ni Ahasuero: ‘Sige, bahala ka na,’ asin tinugutan niya ining gumibo nin sarong pagbuot. Naggibo si Haman nin pagbuot na nagsasabing gadanon kan mga tawo an gabos na Judio sa ika-13 aldaw kan bulan nin Adar. Nahihiling ni Jehova an nangyayari.\nDai aram ni Esther an manungod sa pagbuot na iyan. Kaya pinadarahan siya ni Mardokeo nin kopya asin sinabihan: ‘Magduman ka sa hadi asin makiulay ka.’ Nagsabi si Esther: ‘An siisay man na magduman sa hadi na dai ipinapaapod gagadanon. Treyntang aldaw na akong dai ipinapaapod kan hadi! Pero maduman ako. Kun igawgaw niya an saiyang setro, mabubuhay ako. Kun dai, magagadan ako.’\nNagduman si Esther sa patyo kan hadi. Kan mahiling siya kan hadi, iginawgaw kaini an setro. Nagdulok siya sa hadi, dangan hinapot siya kaini: ‘Anong kaipuhan mo, Esther?’ Nagsabi siya: ‘Gusto taka tabing imbitaran pati si Haman sa sarong handaan.’ Sa handaan, inimbitaran giraray sinda ni Esther sa saro pang handaan. Sa ikaduwang handaan, naghapot giraray an hadi: ‘Anong kaipuhan mo?’ Nagsabi si Esther: ‘May gustong gumadan sako saka sa mga kahimanwa ko. Iligtas mo tabi kami.’ Naghapot an hadi: ‘Siisay an gustong gumadan saimo?’ Sinabi niya: ‘Ining maraot na si Haman.’ Angguton si Ahasuero kaya ipinagadan niya tulos si Haman.\nPero mayo nang makakabawi kan pagbuot na ginibo ni Haman, dawa an hadi. Kaya ginibo kan hadi si Mardokeo na magin tagapamahala kan mga prinsipe asin tinugutan na gumibo nin bagong pagbuot. Naggibo si Mardokeo nin pagbuot na nagtutugot sa mga Judio na idepensa an sadiri pag inatake sinda. Kan ika-13 kan Adar, dinaog kan mga Judio an mga kaiwal ninda. Puon kaidto, taon-taon na nindang isineselebrar an kapangganahan na iyan.\n“Dadarahon kamo sa atubangan nin mga gobernador asin mga hadi nin huli sa sako, para sa pagpatotoo sa sainda saka sa mga nasyon.”—Mateo 10:18\nMga Hapot: Ano an plano laban sa mga Judio? Paano si Esther nagpahiling nin pagtubod ki Jehova?\nIntroduksiyon sa Ester\nAn pambihirang mga pangyayari kan panahon ni Ester mapakusog kan pagtubod mo sa kakayahan ni Jehova na iligtas sa mga pagbalo asin kasakitan an saiyang mga lingkod ngunyan.\nEster—Nanindugan Siya Para sa Banwaan nin Diyos\nKaipuhan nin pagtubod asin kusog nin buot para makapahiling nin mapagsakripisyong pagkamuot arog ni Ester.\nEster—Siya Madunong, Makusog an Buot, Asin Bakong Makasadiri\nAno an ginibo ni Ester para ki Jehova asin sa banwaan Niya, na nagpapahiling na bako siyang makasadiri?


An aksyon kan LGU, sinabi ni Alcalde Nelson Legaspi nag-imbitar sinda nin investor sa Siruma, Camarines Sur nganing regular na magsuplay nin sira sa saradit na negosyante sa mercado asin an iba yaon na sa sidewalk kan barangay San Agustin.\nKatuyohan kan jefe ejecutivo nganing dai na madificilan sa pagsaod an saiyang namamanuan sa Naga City People’s Mall, barato pa an presyo asin labas an pinapabakal na mga sira sa consumedores sa saindang banwaan.\nAfuera pa kaini, igwa nang mga panienda nin gulayon asin ini pabor sa consumedores kan banwaan nin Canaman dai pa magagastosan sa flete sa pag-viaje sa Naga asin dai na ma-aabala sa pagkua nin border pass.\nSa lado kan Incident Management Center kan City Hall sinda nag-iimplementar sana sa mga pinapasunod na guidelines kan Inter-Agency Task Force kun igwang mga checkpoint huli kan ECQ/GCQ sa tahaw kan krisis sa salud huli kan coronavirus disease (Covid-19).\nMANGA RESIDENTES KAN CANAMAN\nKADAKLE PASIRING NA SA CALABANGA\nSinabi pa ni Legaspi na cincuenta (50) por ciento kan mga nagkukuang border pass sa saindang banwaan an viaje Calabanga lalo na kun pagkakan an saindang tuyo.\n‘‘An katutuanan an gabos na residentes sa samong banwaan kun puede i-encourage ko sa Calabanga nalang magsaod mantang kumpleto naman digdi yaon an mga labas na sira, badi, gulayon, igwa nang bangko asin igwa nang mga darakulang establisimiento puede nang mabakal digdi an mga pangangaipo kan mga habitantes kan Canaman’’\nAlagad igwang mga essential goods na nakabase sa Ciudad nin Naga komo iyo an centro de comercio. Huli kaini, napipiritan na maglaog giraray sa ciudad, sabi pa kan jefe ejecutivo.\nSi barangay kgd Jess Regalado kan San Agustin, nagpahayag saro man siya sa negosyante asin dakulang bagay an decisyon kan saindang alcalde na alokon an mga investor hale sa Siruma nganing iyo an magsuplay kan labas na sirang dagat.\nIgwa na sindang fish section asin an nagbabagsak kan labas na sira sa sinda hale sa banwaan nin Siruma asin digdi na nagsasaod an mga residentes kan Canaman.


Home / Bicol News / News / Omboy piniripit an liog sagkod magadan kan saiyang magurang\nOmboy piniripit an liog sagkod magadan kan saiyang magurang\nBicol Standard Wednesday, May 07, 2014 Bicol News, News\nGOA, CAMARINES SUR—Casong “infanticide” o paggadan nin omboy an inaatubang ngonian kan mga mga magurang na sinasahotan na iyong naggadan kan sainda man sanang aki.\nSi Jose de los Santos asin an saiyang esposa na si Jocelyn hinahanap kan mga awtoridad ta sinda an ipigtutukdong responsible sa krimen.\nNagluluwas sa ginibong pagsiyasat kan mga pulis na tinuyong ginadan an bagong mamundag na omboy sa paagi kan pagpiripit kan liog kaini asin paghilap kan saiyang mga paa sagkod na mahalean nin hinangos, dagos inapon an bangkay kan gadan.\nSi PCI Chito M. Oyardo sa intrevista kan estasyon DWLV nagconfirmar ngonian na aga na nag-aatubang nin reklamo an mag-agom na Jose asin Jocelyn de los Santos, na taga Balaynan, sa banwaan na ini.\nAn mga firmadong affidavit kan mga testigo nagsasabi na aldaw na nangyari an krimen, nagpabantog suboot an ama kan victima na may makulog an saiyang esposa. Ini suboot dinudugo asin garong gayo makukuanan kan saiyang binabados.\nKinaagahan, nakakua nin bangkay nin sarong bagong mamundag na omboy an mga residentes sa kataraid na harong.\nNagduda an mga nakaheling kan bangkay, kaya hinagad an tabang kan Municipal Health Office tanganing mag conducer nin autopsy para maaraman an dahilan kan kagadanan.\nHuli kan mga natipon na evidencia, an mga awtoridad digdi nagsangat nin reklamo, asin an itinutokdong kag gibo iyo man sana an mga magurang kan nasambit na omboy.\nMientrastanto, nagluluwas na an posiblneng guinikanan kan krimen iyo an dae na makayanan na pagduda kan lalaki na an namundag na omboy bako man niyang tunay na laman.\nSi Jocelyn, suboot, anom na bulan nagpasweldo sa Manila. Alagad, kan Octobre kan nagkaaging taon nag- oli na ini.\nMayo man lamang nin pagduda an saiyang agom na si Jose mapadapit sa ipinagbabados kan saiyang esposa, afuera sana kan mamundag an sarong omboy na anom (6) na bulan pa sana an nakaagi, poon na sinda magsaro liwat sa saindang pagsasadire.\nNagtutubod an mga nagtetestigo na an labi-labing pagduda ni Jose na bako niyang tunay na laman an namundag na omboy, kaya ini saiyang nabalinghawan.\nAn mga awtoridad nagdeclarar na isinabit ninda si Jocelyn sa caso huli ta dae man lamang ini nagpaisi sa mga awtoridad kan nangyaring krimen, an pag-gadan kan omboy.\nSi PCI Oyardo nagsabi na hinahalat na sana ninda an pagluwas kan mandamiento de aresto contra sa mga suspechado. Hinagad man kan hefe kan pulis sa banwaan na ini an tabang kan mga residentes sa mga pagtaraid na lugar na kun magluwas na an mandamiento de aresto, itukdo an pinagtatagoan kan mag-agom.\nAn Balaynan sarong pwerang barangay—BICOLSTANDARD.COM\nOmboy piniripit an liog sagkod magadan kan saiyang magurang Reviewed by Bicol Standard on Wednesday, May 07, 2014 Rating: 5


Waste-to-energy facility prioridad pa kan City Hall\nDawa igwang sanitary land fill alagad an ambisyon kan lokal na gobierno sa Ciudad nin Naga na dapat magkaigwa na digdi kan waste-to-energy facility idadagos giraray kan presenting opisyales lokal sa pamamayo ni Alcalde John Bongat.\nSi Bise Alcalde Nelson Legacion, pamayo kan Sangguniang Panlungsod nagpahayag na prioridad kan ciudad idagos an renewable energy project matapos saro sa nagkaperang mga proponente na nagsumiter kan saindang project proposal sa City Hall igwang existencia kan facilidad sa Ciudad nin Lapu-Lapu na perang taon nang nagpapadagos kan saindang operasyon.\nSi Bise Presidente Leni Robredo iyo an nag-informar sa City Hall kan waste-to-energy facility na dapat maheling mismo an aktual asin existencia sa facilidad kan opisyales lokal kan ciudad, sabi ni Legacion.\nIni iyo an Aquilini Mactan Renewable Energy Inc. (AMBRE) na iyo an premirong waste-to-energy facility sa Filipinas na nagbugtak kan saindang facilidad sa Ciudad nin Lapu-Lapu na ginastosan nin P1.3 bilyon.\nIni an hinahanap kan City Hall sa mga proponente kun igwa sindang facilidad sa arin man na lugar sa Filipinas o sa ibang nasyon bakong sagcod sana sa ‘’drawing’’, sabi man ni Consejal Salvador Del Castillo pamayo kan Committee on Environment and Energy kan SP.\nSa record kan AMBRE, segun sa bise alcalde igwa na sindang kaparejong facilidad sa mga nasyones kan Washington, Oregon, New York, Taiwan, Canada, China, Hawai, Malaysia asin Korea asin premiro sa Filipinas an yaon sa Ciudad nin Lapu-Lapu.\nSi Jesus Jayme Jr., presidente kan corporasyon iyo an nagsumiter kan saindang project proposal na narecibe kan opisina kan bise alcalde kan Lunes, Oktubre 9 na pigpunan nang orolayan sa SP.\nOPISYALES LOKAL MAHELING KAN AKTUAL NA WASTE-TO ENERGY FACILITY\nTanganing maheling ninda sa aktual asin existencia kan facilidad an opisyales lokal sa pamamayo ni Alcalde Bongat, Bise Alcalde Legacion mga consejales, Engr, Joel Martin kan SWMO, City Engr. Leon Palmiano IV, asin OIC ENRO Ramon Florendo nakatalaan magbisita sa Lapu-Lapu City sa Oktubre 28 nganing maheling an renewable energy.\nAn opisyales lokal pig-inbitaran ni Jayme kasabay kan nakatalaan na pagbisita ni Bise Presidente Robredo sa facilidad sa kaparejong petsa.\nAn AMBRE sa Lapu-Lapu igwa sanang hiwas na sarong hektarya na igwang kakayahan para sa 75 toneladang basura aroaldaw nganing makaproducir nin corriente.\nAn City Hall amay nang nag-aandam para sa sinambit na facilidad mientras na padagos pa an ginigibong proceso sa pag-implementar kan sanitary land fill sa Brgy. San Isidro.\nIgwa nang diez hektarya lote an ciudad para sa basurahan na magagamit sana an 4.8 hektarya para sa SNL asin igwa pang mahiwas na espaso kun madagos an renewable energy project, sabi pa kan bise alcalde.\nPiglinaw pa kan City Hall na maagi man giraray sa proceso sa subasta an pagpili ninda kan mga proponente sa waste-to-energy facility.\nAn ciudad enot nang nagkaigwa nin contrata sa CG Global Corporation kan taon 2011 para sa kaparejong proyecto alagad nagpalyar an corporasyon na ma-implementar an proyecto.\nHuli kaini, an City Hall mapaseguro mapanday nin mga condiciones na maagi sa SP antes pinal na maglaog sa contrata sa sinambit na facilidad. (DPA)


Si Nishioka nalagarto si Napapol\nSi Toshiaki Nishioka (西岡 利晃 Nishioka Toshiaki, namundag Hulyo 25, 1976) sarong propesyonal na boksyador na Hapon. Siya an WBC kampyon emeritus asin rinaranggong numero uno sa super bantamweight nin kinaban kan The Ring. Nabantog siya sa mga laban niya kontra ki Veeraphol Nakonluang-Promotion, sarong boksyador na Thai.\nSi Nishioka namundag sa Kakogawa, Hyōgo, Hapon asin nagpoon magboksing sa edad na 10 sa pagsosonson kan saiyang ama. Nakua niya an amateur na rekord 10-2 asin sa enot niyang laban propesyonal kontra ki Yuko Shishido saiyang nabungaw ini sa enot pa sanang hornada kan Desyembre 11, 1994 duman sa Himeji, Hapon. Alagad sa ika-duwang laban niya, siya nabongaw man ni Masahiuko Nakamura asin labilabi siyang nabanog mala ta ilinuwas siya horantay sa kamilya. Surunod na mga laban niya iyo ki Veeraphol Sahaprom na an nakataya iyo an titulong WBC bantamweight duman sa Takasago, Hyōgo. Enot igdi nadaog siya, sumunod nagtabla siya, ikatolong laban ninda Veeraphol kan Oktobre 2003, siya nagtabla naman pero sarabi desisyon na nagpabor pa saiya. An ikaapat na laban niya sa parehong tawo kan Marso 2004, siya nadaog sa sarong desisyon na unanimo na grabe an baya niya sa puntos.\nSi Nishioka nasikwit an WBC super bantamwieght kan saiyang inangat sa laban si Napapol Kiatisakchokchai, kan Taylandia duman sa Pacifico Yokohama kan Septyembrte 15, 2008. Si Veeraphol, na pinaglabanan niya apat na beses, asin iyo an coach ni Napapol, nagsakat pati sa ring kan siya nanggana asin siya inabrasa sa paghanga saiya.\nSa gabos-gabos, siya nag'atubang na sa 16 na pakibugtean kaya inaapod na siyang sarong tagasan na beterano sa boksing bago ining buntolan ninda ni Nonito Donaire nakatalaan sa Oktobre 13, 2012 duman sa Home Depot Center sa Carson, California. Sa mga laban niya poon 2004, dai pa siya nadaog.\nSa laban niya ki Donaire siya sinawsawan asin sa ika-9 na hurnada napalakma siya ni Donaire. Matapos an karera niya sa boksing, ta sinasabi niya ultimo na niya ining laban, sa rekord na 39-6-3.\nSiisay si Toshiaki Nishioka?\n↑ Sinawsawan siya ni Donaire\nPinaghugot gikan sa "https://bcl.wikipedia.org/w/index.php?title=Toshiaki_Nishioka&oldid=143862"\nMga boksyador kan Hapon